title: Voimaliitto

text: Voimaliiton perustamisen jälkeen jaettiin talvella 1906 SS John Graftonin Suomeen tuomasta aselastista talteen saatuja kivääreitä harjoituskivääreiksi eri puolille Suomea. Tärkeimpänä jakelupaikkana toimi edellä mainittu John Engelbergin asunto. Myös useimmat Voimaliiton kokoukset pidettiin täällä. Aseiden jakaminen jatkui syksyyn 1906 saakka ja aktivisteilla oli myös salaisia asevarastoja Helsingissä. Voimaliitolla oli myös kaksi kiertävää neuvonantajaa jotka matkustivat ympäri Suomea ohjaamassa toimintaa. Neuvonantajina toimivat Leo Lindqvist sekä kapteeni Matts von Nandelstadh ja hänen seuraajansa kapteeni Rudolf Wiberg.


title: Voimaliitto

text: Helmikuussa 1906 Johannes Gummeruksen johtama aktivistiryhmä osti Sveitsistä 2 500 Wetterli-kivääriä ja niihin 1,125 miljoonaa panosta. Aseet tuotiin Lyypekistä Närpiöön Suomeen heinäkuussa 1906 aktivistien Tanskasta ostamalla "Peter"-moottorilaivalla. Näitä aseita toimitettiin sitten eteenpäin Pohjanmaalle ja Etelä-Suomeen. Osa aseista joutui kuitenkin viranomaisten käsiin ja seuranneen oikeudenkäynnin jälkeen Suomen senaatti lakkautti Voimaliiton 9. marraskuuta 1906.


title: Denim and Leather

text: Denim and Leather on heavy metal -yhtye Saxonin vuonna 1981 julkaistu neljäs studioalbumi. Se saavutti yhdeksännen sijan Britannian albumilistalla.


title: Feira de Santana

text: Feira de Santana [-ta:´-], on kaupunki Brasiliassa Bahian osavaltiossa.


title: Feira de Santana

text: Vuonna 2000 kaupungissa asui 481 000 asukasta. Se on sisämaan tärkeä kauppakeskus, jossa järjestetään vuosittain karjamarkkinat. Feira de Santanassa on myös maataloustuotteiden jalostusta.


title: Juiz de Fora

text: Juiz de Fora [zuiz - fo:-] on kaupunki Brasiliassa, Minas Geraisin osavaltiossa.


title: Juiz de Fora

text: Kaupunki tunnettiin aikaisemmin nimellä "Paraibuna". Se sijaitsee Paraibunajoen laaksossa. Vuonna 2000 Juiz de Forassa asui 456 000 asukasta. Kaupunki on teollisuuskaupunki ja maatalousalueen kauppakeskus. Siellä on kutomoja sekä riisin, banaanin, sokeriruokon, kahvin ja karjan kauppaa. Juiz de Forassa on myös yliopisto ja lentoasema.


title: Luettelo Tommi Läntisen kappaleista

text: Tämä on luettelo laulaja Tommi Läntisen omalla nimellä levyttämistä kappaleista aakkosjärjestyksessä.


title: Luettelo Tommi Läntisen kappaleista

text: Luettelossa on kaiken kaikkiaan 110 kappaletta.


title: Joinville

text: Joinville [dzoinvili´], myös Joinvile, on kaupunki Brasiliassa Santa Catarinan osavaltiossa.


title: Joinville

text: Joinvillen perustivat saksalaiset siirtolaiset vuonna 1851. Kaupunki sijaitsee 130 kilometriä Florianópolisista pohjoiseen. Asukkaita siellä oli vuonna 2000 429 000. Joinville on teollisuuskaupunki. Siellä on rauta-, teräs- ja elintarviketeollisuutta. Kaupungissa on São Francisco do Sulin satama.


title: Santos (kaupunki)

text: Santos on satamakaupunki Atlantin valtameren rannikolla São Paulon osavaltiossa, Brasiliassa.


title: Santos (kaupunki)

text: Santos on perustettu vuonna 1543. Se sijaitsee 60 kilometriä São Paulon kaupungista kaakkoon. Vuonna 1996 siellä asui 412 000 ihmistä. Santos on maailman suurin kahvin vientisatama ja puolet koko Brasilian ulkomaankaupasta kulkee sen kautta. Se on myös matkailukeskus, jossa on kaksi lentoasemaa.


title: Shades 1968–1998

text: Shades 1968-1998 on Deep Purplen Amerikan levy-yhtiön Warner Brosin ja Rhino Recordsin julkaisema neljän CD:n boksi yhtyeen 30-vuotisjuhlan kunniaksi. Se sisältää materiaalia yhtyeen virallisilta albumeilta ja myös harvinaisempia versioita ja kappaleita.


title: Moulins

text: Moulins tai Moulins-sur-Allier on kunta Ranskan keskiosassa. Se on Allierin departementin pääkaupunki. Vuonna 2014 Moulinsissa asui 19 762 asukasta.


title: Moulins

text: Ennen Ranskan vallankumousta Moulins oli Bourbonin herttuan hallintokaupunki ja koko Bourbonnaisin pääkaupunki.


title: Jouni Raitio

text: Jouni Raitio (s. 9. tammikuuta 1968 Viitasaari) on suomalainen laulaja joka kruunattiin tangokuninkaaksi vuonna 1990.


title: Šulgi

text:
Šulgi oli vanhalla ajalla Uus-Sumerin merkittävin kuningas, joka nousi valtaistuimelle isänsä Ur-Nammun kuoleman jälkeen. Šulgi hallitsi
lyhyen kronologian mukaan vuosina 2047–1999 eaa., yhteensä 48 vuotta. Auringonpimennyksen mukaan Šulgi olisi hallinnut 2161–2113 eaa. Šulgin hallintokausi osuu uussumerialaisen renessanssiin, akkadilaishallinnon jälkeiseen aikaan. Šulgia palvottiin jumalana jo hänen eläessään. Šulgi soti isänsä kuoleman jälkeen gutilaisia vastaan.
Šulgin aikana valtio omisti koko liike-elämää temppelin avulla, ja maa oli todellinen byrokraattisten virkamiesten paratiisi päätellen säilyneistä savitauluista.
Šulgi teki sotaretkiä muun muassa Karhariin, Simurrumiin ja Lullubumiin, Urbilumiin, Kimshiin ja Hurtiin, jotka lienevät sijainneen Iranin vuorilla. Šulgi eteni myös Anshaniin Elamiin.


title: Šulgi

text:
Ur-Nammun seuraaja Šulgi keskitti ja yhtenäisti maata. Valtaan Šulgi nousi nuorena, kun hänen isänsä kuoli taistelussa gutilaisia vastaan. Šulgi kosti tämän lähettämällä nuorena, ehkä vielä kruununprinssinä rangaistusretkikuntia gutilaisten maahan. Šulgin ensimmäiset 20 hallitusvuotta sujuivat melko rauhallisesti, maa sai liittolaisia naimakaupoin.
Hänelle kirjoitettiin monia ylistysrunoja, ja hän julisti 20. hallitusvuonnaan itsensä jumalaksi. Hallituskautensa puolivälissä Šulgin taktiikka muuttui, hän loi armeijan, yhtenäisen hallinnon, talousjärjestelmän ja uudisti kalenterin ja perusti suuria teollisuuskeskuksia työskentelemään suoraan kruunulle. Sotia käytiin luultavasti eniten kurdialueen eteläosissa.


title: Šulgi

text:
Joidenkin kirjoitusten mukaan Šulgi hoiti jotkut rituaalit huonosti ja varasti Babylonin Esagilan temppelin omaisuuden. Myöhään hallitusaikanaan Šulgi laajensi valtakuntaansa, muttei kyennyt valtaamaan vuoristolaisten heimoja, ja rakennutti muurin maan suojaksi. Hän kunnostutti, parannutti ja rakennutti tieverkkoa jonka varrelle rakennutti lepotaloja, eräänlaisia majataloja. Ur-Nammun lakia pidetään vaihtoehtoisesti Šulgin laatimana. Šulgi päätti Urin zikkuratin eli rakennustyöt, jotka hänen isänsä Ur-Nammu aloitti. Tämä porraspyramidi oli pohjaltaan 62×43 metriä, ja korkeus 20 metriä. Pyramidin sisusta oli auringosta kuivettuja savitiiliä ja pinta säänkestävää poltettua tiiltä.
Šulgi laajensi Urin palatsia. Jumalaksi eläessään julistettua Šulgia alettiin palvoa jumalanpalvelusmenoin ja hänelle rakennettiin oma temppeli. Šulgi rakennutti isänsä tavoin itselleen valtavan hautakammion. Šulgin pojan Amar-Sinin ja Shu-Silin hallitessa maa kukoisti yhä.


title: Parhaan miessivuosan Jussi

text: Parhaan miessivuosan Jussi on yksi Jussi-palkinnoista, joita Filmiaura ry. jakaa vuosittain suomalaisille elokuville.


title: Parhaan miessivuosan Jussi

text: Parhaan miessivuosan Jussia on jaettu vuosina 1944–1965 ja uudelleen vuodesta 1981 alkaen. Vuosina 1966–1981 sekä eräinä muina yksittäisinä vuosina ei jaettu erillisiä pää- ja sivuosa-Jusseja vaan ainoastaan parhaan miesnäyttelijän Jusseja. Nämä on listattu artikkelissa Parhaan miespääosan Jussi-palkinto.


title: Keittolaatikko

text: Keittolaatikko voi tarkoittaa seuraavia samalla periaatteella toimivia kypsennysastioita:


title: Jukka Raitanen

text: Jukka Ensio Raitanen (s. 21. helmikuuta 1947 Sippola) on suomalainen laulaja, säveltäjä ja sanoittaja, jonka ensimmäinen sävellys "Vangin toive" syntyi Konnunsuon vankilassa, jonne Raitanen oli joutunut maksuvälinepetosten vuoksi. Hannu Karpo teki ohjelmaa vankilassa, ja näin Raitanen pääsi esittämään laulunsa televiossa. Hän on kertonut kuulleensa hyräilyä, johon kappale perustuu. Kappaleen tekijästä käytiin keskustelua, mutta se pysyi Raitasen sävellyksenä.


title: Jukka Raitanen

text: Vuonna 1976 ilmestyi Jukka Raitasen ensimmäinen albumi "Vangin toive", ja sitä myytiin 50 000 kpl. Tällöin Kari Kuuva alkoi tehdä Raitaselle kappaleita, ja seuraava levy "Vapaa oon" myi kultaa. Raitanen on jatkanut laulajan uraansa näihin päiviin saakka, mutta ei ole enää saavuttanut 1970-luvun menestystään. Ennen laulajanuraansa Raitanen työskenteli nosturinkuljettajana. Tällä hetkellä Raitanen asuu Lappeenrannan Lauritsalassa (2008).


title: Huy

text: Huy () on Liègen maakunnassa Valloniassa sijaitseva Belgian kunta. Sen asukasluku on 21 354 (1. tammikuuta 2014). Huy sijaitsee Maas-joen () varrella ja siitä risteävän pienen Hoyoux-joen suulla.


title: Huy

text: Huyn ensimmäinen asutusyhteisö muodostui roomalaisen linnakkeen ympärille rakentuneesta kylästä. Huy on mainittu nimellään ensimmäisen kerran 600-luvulta peräisin olevassa testamentissa.


title: Huy

text: Huyhin kuuluvat myös entiset kunnat Ben-Ahin ja Tihange.


title: Kämppäemännän käsikirja

text: Kämppäemännän käsikirja on Metsätyöhuolto ry:n vuonna 1948 julkaisema opas, joka on esipuheen mukaan tarkoitettu "kurssitoiminnan helpottamiseksi ja kämpillä tapahtuvan ruoanvalmistuksen tehostamiseksi".


title: Kämppäemännän käsikirja

text: Kirjan laati Metsätyöhuolto ry:n työntekijä, talousopettaja Lea Juvonen ja sisällön tarkasti maisteri Martta Rosenberg.


title: Kämppäemännän käsikirja

text: 140-sivuinen kirja sisältää yhdeksän lukua. Niistä kolme ensimmäistä on laajoja, ilmeisesti kurssien "oppiaineita" vastaavia. Loput kuusi lukua ovat tiiviimpiä. Kirjan luvut ovat:


title: Kämppäemännän käsikirja

text:
Alkulauseen kirjoittaja Toivo Koskelo kertoo vuonna 1940 tekemistään havainnoista, joissa tiivistyy kirjan henki:
Tämä huomio johti kurssitoimintaan, ja sen tarpeet puolestaan osaltaan synnyttivät "Kämppäemännän käsikirjan".


title: Kämppäemännän käsikirja

text:
Kirjan sävy on voimakkaan ohjeistava ja huudahteleva, vaatimattomuutta korostava, ja sen ote aiheeseen on konkreettinen, kuten seuraava esimerkki osoittaa:
Nykyajan lukijalle kirja tarjoaa näkymän sodanjälkeisen Suomen metsätyömaiden ja -kämppien olosuhteisiin. Kirjasta on otettu näköispainos Suomen uittoperinneyhdistyksen aloitteesta.


title: The James Gang

text: James Gang oli 1960- ja 1970-lukujen taitteessa toiminut yhdysvaltalainen rockyhtye, joka luetaan hard rockin ja heavy metalin varhaisten edustajien joukkoon. Yhtye perustettiin Clevelandsissa 1966. Yhtyeessä soittivat tunnetut kitaristit Joe Walsh (myöhemmin The Eaglesin jäsen) ja Tommy Bolin. Yhtyeen tunnetuin levy lienee "James Gang Rides Again" (1970).


title: Anaalihelmet

text: Anaalihelmet on seksiväline, joka koostuu toisiinsa peräkkäin kiinnitetyistä pienistä palloista. Ne asetetaan anuksen kautta peräsuoleen ja poistetaan sieltä halutulla nopeudella. Helmet hierovat peräsuolen seinämiä, mikä tuottaa joillakin ihmisillä hyvänolon tunnetta.


title: Anaalihelmet

text: Anaalihelmet ovat usein muovia, kumia tai silikonia, ja niiden päässä on lenkki. Lenkki helpottaa helmien poistamista ja se myös estää niiden uppoutumisen kokonaan peräsuoleen. Helmiä on saatavilla erikokoisia riippuen halutusta vaikutuksesta.


title: Anaalihelmet

text: Tristan Taormino suosittelee kirjassaan "The Ultimate Guide to Anal Sex for Women" anaalihelmijohdannaista seksivälinettä, joka koostuu kokonaan silikonista. Silikonihelmien käyttö on yleensä helpompaa kuin muovisten, sillä niissä ei ole erillisiä kiinnikkeitä ja ne on helppo sterilisoida kuumassa vedessä.


title: Jackie Chan seikkailee

text: Jackie Chan seikkailee () on John Rogersin luoma ja Warner Brothersin tuottama neljä kertaa Daytime Emmy -ehdokkuuden saanut piirrossarja, jota valmistettiin vuosien 2000–2005 aikana yhteensä 95 jaksoa. Suomessa sarjaa on esitetty Nelosella suomeksi tekstitettynä. Sarjan nimiroolissa Jackie Chania esittää oikea näyttelijä Jackie Chan.


title: Jackie Chan seikkailee

text: Sarjassa seurattiin Jackie Chanin kuvitteellisia seikkailuja, kun tämä arkeologi ja itämaisten taistelulajien taitaja sekä salainen agentti pelastaa maailman pahuudelta yhdessä siskontyttärensä Jaden sekä setänsä ja kapteeni Blackin kanssa. Hän asuu San Franciscossa Kaliforniassa, jossa sijaitsee myös hänen setänsä antiikkikauppa. Ensimmäisellä kaudella Chan jahtaa kahtatoista talismaania, jotka ovat joutumassa vääriin käsiin. Myöhemmillä kausilla keskitytään talismaanien voimiin.


title: Parhaan ohjauksen Jussi

text: Parhaan ohjauksen Jussi on yksi Jussi-palkinnoista, joita Filmiaura ry. jakaa vuosittain suomalaisille elokuville.


title: Parhaan ohjauksen Jussi

text: Eniten parhaan ohjaajan Jussi-palkintoja, kuusi kappaletta, ovat voittaneet Mikko Niskanen ja Aki Kaurismäki. Niskanen on myös eniten Jusseja lyhyimmän ajan sisällä kerännyt henkilö: hän sai vuosina 1962–1967 neljä Jussia parhaasta ohjauksesta ja yhden Jussin parhaasta miespääosasta. Neljä parhaan ohjaajan Jussia ovat voittaneet Risto Jarva, Matti Kassila ja Rauni Mollberg, kolme Edvin Laine, Markku Pölönen, Olli Saarela ja Valentin Vaala. Kaksi parhaan ohjaajan Jussia voittaneita ohjaajia on jo kymmenen.


title: Parhaan ohjauksen Jussi

text: Edvin Laine ja Rauni Mollberg ovat saaneet parhaan ohjaajan Jussit saman teoksen, Väinö Linnan "Tuntemattoman sotilaan", filmatisoinneista.


title: Niina Päivänurmi

text: Niina Päivänurmi (s. 17. helmikuuta 1973 Joensuu) on suomalainen laulaja, joka osallistui Seinäjoen tangomarkkinoille vuonna 1996 ja sai ensimmäisen tangoprinsessa tittelin. Niina osallistui vuonna 1997 uudelleen kilpailuun ja silloin hänet valittiin tangokuningattareksi. Hän on valmistunut lastentarhanopettajaksi Joensuun yliopistosta.


title: Purema

text: Purema oli porilainen lauluyhtye, jonka ensimmäinen albumi "Eks tiä" julkaistiin vuonna 1976. Vuonna 1979 Purema sijoittui toiseksi Syksyn sävel -kilpailussa. Matti Tapio Tuominen kuoli vuonna 1999 ja Seppo Hakalan muusikonura päättyi halvaantumiseen vuonna 1983. Yhtye lopetti toimintansa heinäkuussa 1984.


title: Harjamäki

text: Harjamäki on asuin- ja teollisuusalue Siilinjärven keskustan länsipuolella.


title: Harjamäki

text: Vuosina 1926-1997 Harjamäessä toimi Siilinjärven Piirimielisairaala (myöhemmin Harjamäen sairaala). Nykyään entisellä sairaala-alueella on Harjamäen sairaalamuseo, yksi Suomen suurimmista päiväkodeista sekä pienteollisuutta.


title: Harjamäki

text: Harjamäkeen valmistui syksyksi 2014 uusi Hamulan koulu vuosiluokille 1-6.


title: Ranskan keskiylänkö

text: Ranskan keskiylänkö () on ylänköalue Etelä-Ranskan keskiosassa. Keskiylänkö on syntynyt vulkaanisen toiminnan tuloksena, ja siihen kuuluu useita sammuneita tulivuoria, jotka ovat jo kuluneet matalammiksi. Keskiylänköä erottaa Alpeista syvä ja laaja Rhône-joen laakso.


title: Ranskan keskiylänkö

text: Ylängön korkeimmat huiput jäävät hiukan 1 900 metrin alapuolelle.


title: Ranskan keskiylänkö

text: Keskiylängöllä on kaksi Ranskan suuraluetta kokonaan: Auvergne ja Limousin. Kolme aluetta ulottuu osittain keskiylängölle:Languedoc-Roussillon, Midi-Pyrénées ja Rhône-Alpes. Nämä jakaantuvat edelleen kahteentoista departementtiin. Suurimmat kaupungit ovat Clermont-Ferrand ja Saint-Étienne – yleiskuvaltaan ylänköalue on harvaan asuttua maaseutua.


title: Repola–Tervajoki

text: Repola (virallisesti Repola–Tervajoki, erotukseksi Repola–Lyykylän kylästä Viipurin maalaiskunnan pohjoisosassa) oli kylä Viipurin maalaiskunnassa Suomen Neuvostoliitolle luovuttamalla alueella. Repolan kylä sijaitsi Viipurinlahden länsirannalla. Kylä muodosti muusta Viipurin maalaiskunnasta erillisen alueen, josta sen erotti mantereen puolella kapea Vahvialan kuntaan kuulunut vyöhyke ja merellä Viipurin kaupunkiin kuulunut Uuraan ulkosatama-alue. Vahvialan ja Viipurin lisäksi kylä rajoittui lännessä Säkkijärven kuntaan. Kylään kuului myös muutamia saaria Viipurinlahdesta, joista suurin on Pukkisaari. Repolan naapurikyliä olivat Tervajoki Vahvialan puolella ja Nisalahti ja Iivanala Säkkijärven puolella. Nykyisin Repolan alueella ei ole asutusta.


title: Repola–Tervajoki

text: Repola–Tervajoen kylässä oli 195 asukasta vuonna 1937. Samana vuonna kylässä oli 208 ha metsää, 68 ha peltoa ja 3 ha niittyä.


title: Repola–Tervajoki

text: Repola oli kuulunut Tervajoen koulupiiriin, mutta kun Vahvialan kunta muodostettiin, jäi Tervajoen koulu Vahvialan kunnan alueelle. Samalla kun Vahviala muodostettiin Repola jäi eristyksiin muusta Viipurin maalaiskunnasta. Viipurin maalaiskunta ja Säkkijärven kunta perustivat yhteisen Loirinlahden koulupiirin vuonna 1929, johon tulivat kuulumaan Repola–Tervajoen kylä Viipurin maalaiskunnasta ja Iivanalan kylä Säkkijärveltä. Loirilahden tiilinen koulurakennus valmistui vuonna 1933. Vuonna 1939 koulussa oli kolme opettajaa ja 40 oppilasta.


title: Repola–Tervajoki

text: Talvisodan päättäneessä Moskovan rauhassa Repola luovutettiin Neuvostoliitolle. Kylän väestö oli evakuoitu jo sodan aikana muualle Suomeen. Jatkosodassa alue vallattiin takaisin vuonna 1941 ja väestö pääsi palaamaan koteihinsa. Uusi evakuointi oli kuitenkin edessä 1944.


title: Hamula

text: Hamula on kylä Siilinjärvellä. Se sijaitsee Maaningantien varrella noin kuuden kilometrin päässä Siilinjärven keskustasta länteen. Hamulassa on pari hevostallia ja muutama lehmätila. Kylä tunnetaan kehittyvänä ja idyllisenä.


title: Hamula

text: Kylässä toimi Hamulan koulu. Vanhassa koulurakennuksessa kärsittiin homeongelmista, joiden vuoksi Harjamäelle rakennettiin uusi koulu, joka valmistui syksyksi 2014.


title: Hamula

text: Hamula on suosittu asuinpaikka etenkin lapsiperheille. Kylä on maaseudun rauhassa, mutta silti lähimmillään matkaa Siilinjärven keskustaan on noin kuusi kilometriä. Hamulassa on hyvät ulkoilumahdollisuudet niin lenkkeilyyn kuin hiihtämiseenkin. Hamulassa on myös tunnettu motocross-rata.


title: Hamula

text: Kylässä on myös Ystävyyden maja, jossa voi järjestää hääjuhlia ja muita tapahtumia. Muun muassa Eppu Normaali on esiintynyt Ystävyyden majalla.


title: T. T. Purontaka

text: T. T. Purontaka (oik. Veli Tapani Purontaka, s. 19. huhtikuuta 1962 Toholampi) on suomalainen iskelmälaulaja ja soittaja, joka pääsi vuonna 1990 Topi Sorsakosken yhtyeeseen basistiksi. Soolouransa Purontaka aloitti vuonna 1994.


title: T. T. Purontaka

text: T. T. Purontaka alkoi kouluvuosinaan tuntea vetoa hengelliseen musiikkiin, sai yksityistä laulunopetusta luokanopettajaltaan ja esiintyi erilaisissa seurakunnan tilaisuuksissa kotipaikkakunnallaan. Teinivuosinaan hän innostui punkista, jolloin hän ihaili mm. Sex Pistols- ja Hurriganes-yhtyeitä. Vuonna 1977 Tapani kokosi oman yhtyeensä, jossa hän itse soitti bassoa. Ennen päätoimiseksi muusikoksi ryhtymistään Purontaka työskenteli meijerissä.


title: T. T. Purontaka

text: Iskelmämusiikin pariin Purontaka siirtyi 1980-luvun alkuvuosina. Vuonna 1985 hän ryhtyi paikallisen tanssiyhtyeen laulavaksi basistiksi, ja vuonna 1986 hän julkaisi omakustanteena ensimmäisen levytyksensä "Orpo sydän". Neljän vuoden kauttaan Topi Sorsakosken yhtyeessä Purontaka on sittemmin pitänyt lavakeikkailun korkeakoulunaan. Hänen ensimmäinen oma hittinsä oli vuonna 1995 levytetty ralli "Tähtitaivas, tähtisilmät.


title: T. T. Purontaka

text: 2000-luvulla Purontaka on esiintynyt noin 150–180 keikan vuosivauhdilla, ja vankinta hänen suosionsa on ollut hänen kotimaakunnassaan Keski-Pohjanmaalla.


title: Repola (täsmennyssivu)

text: Repola voi tarkoittaa seuraavia:


title: Jon Schaffer

text: Jon Ryan Schaffer (s. 15. maaliskuuta 1968 Franklin, Indiana) on heavy metal -yhtye Iced Earthin kitaristi ja lauluntekijä. Hän on yhtyeen perustaja ja ainoa jäljellä oleva alkuperäinen jäsen.


title: Jon Schaffer

text: Schaffer sai ensimmäisen kitaransa 14-vuotiaana ja alkoi tehdä omaa musiikkia. 16-vuotiaana Jon keskeytti koulun ja perusti yhtyeen. Vuonna 1985 Schaffer perusti power-thrash metal -yhtye Purgatoryn. Nimeksi vakiintui myöhemmin yhtyeen lopullinen nimi Iced Earth. Jon on yhtyeen ainoa alkuperäinen jäsen ja ainoa, jonka kädenjälki näkyy kaikilla levyillä. Schaffer on yhtyeen kappaleidentekijä ja on tehnyt lähes kaikki itse. Vuonna 2005 hän sai vaimonsa Wendyn kanssa esikoisensa.


title: Jon Schaffer

text: Schaffer on myös Iced Earthin entisen laulajan Matt Barlowin lanko, koska tämä on naimisissa Jonin vaimon siskon kanssa.


title: Jon Schaffer

text: Schafferilla on myös sivuprojekti Demons & Wizards Blind Guardian -yhtyeen vokalistin Hansi Kürschin kanssa.


title: Skypiean papisto

text: Skypiean papisto koostuu neljästä miehestä, jotka palvelevat kaikkivoipaa Eneriä One Piece manga- ja animesarjassa. He ovat Enerin korkeimpia alaisia ja Enerin jälkeen suurin uhka Olkihatuille Skypiea osan ajan. Jokaisella heistä on omat voimansa ja käyttävät diaaleja (simpukoita jotka omaavat erilaisia voimia) aseinaan. Jokainen heistä voi myös käyttää mantraa, joka kertoo vihollisten hyökkäykset ennen kuin ne toteutuvat.


title: Skypiean papisto

text: Pappejen lisäksi Enerillä on 50 jumalsoturia (joita johtaa Yama, Hotori ja Kotori ovat joukon luutnantteja) jotka taistelevat hänen puolestaan. Heillä on pitkät korvannipukat kuten Enerillä, mutta heillä on myös sarvet. Jokaisella jumalsoturilla on kirvesdiaalit käsissään (jotka laukovat näkymättömiä teriä) ja kiitokengät. He myös käyttäytyvät kuin lampaat, määkien puhuessaan (esimerkiksi "Määäää olen jumalsoturi").Metsän Satori (森のサトリ, Mori no Satori) rankaisee rikollisia pallojen koetuksella. Hänen alueellaan olevilla yllätyspilvillä on ennalta arvaamaton vaikutus. Jotkut räjähtävät, jotkut syöksevät tulta, joistakin taas tulee esiin lintuja tai kukkia. Satorin pääase on kädessään olevat tärskydiaalit, jotka imevät hyökkäykset sisäänsä ja palauttavat hyökkäykset takaisin tekijälleen. Yksi hänen hirmuisimmista hyökkäyksistään on pallolohikäärme, joka koostuu vaarallisimmista palloista, kuten räjähtävistä palloista sekä tulta ja teräaseita sylkevistä palloista. Satori hallitsee pallokäärmettä karkkitangon näköisellä kävelykepillä. Kun yhteenkin lohikäärmeen palloista koskee, syntyy ketjureaktio ja kaikki pallot aktivoituvat ja tekevät valtavan räjähdyksen. Mantran avulla Satori tietää vihollistensa hyökkäykset etukäteen ja väisettyään ne, hän tekee tärskydiaalilla heihin vahinkoa sisältäpäin. Kun Luffy tarttui pallolohikäärmettä narusta joka oli kiinni Satorin kävelykeppiin, hän veti Luffyn mukana vahingossa pallolohikäärmeenkin mukanaan ja pallolohikäärme räjähti. Satori onnistui selviämään räjähdyksestä, mutta Luffy yllätti hänet takaa. Sidottuaan ruumiinosillaan Satorin pakettiin, Sanji viimeisteli hänet "pippurinmurskaus" hyökkäyksellään. Hän on Hotorin ja Kotorin isoveli. Satorin koetuksesta on 10% mahdollisuus selvitä.Taivasratsastaja Shura (スカイライダー・シュラ, Sukairaidā Shura) on toisena nimetty pappi, joka rankaisee rikollisia narujen koetuksella. Hänen alue on täynnä lähes näkymättömiä ja katkeamattomia naruja, joihin viholliset jäävät kiinni. Shura voi virittää naruja myös muuallekin. Hän käyttää aseenaan peistä, jonka sisällä on lämpödiaali. Ensi kerran hän ilmestyi hyökätessään Going Merryyn jota vartioi Chopper, mutta Chopper vihelsi pillillä Gan Fallin apuun. He kuitenkin hävisivät Shuralle. Lopulta Shuran voitti Viper, joka käytti tärskydiaalia kymmenen kertaa voimakkaampaa rysäysdiaalia, joka on sukupuuttoon kuollut laji. Rysäys on tarpeeksi voimakas tappamaan sekä iskun saajan, että iskun antajan. Shuran koetuksesta on 3% mahdollisuus selvitä.


title: Skypiean papisto

text: Shuran lentävä purppurasulkainen lintu, jolla on liekkidiaali suussa joka mahdollistaa hänelle tulta syöksemisen. Fuza on tarpeeksi kookas, jotta Shura voisi matkustaa tämän selässä.Taivaspäällikkö Gedatsu (空番長ゲダツ, Kūbanchō Gedatsu) on kolmas nimeltä paljastettu pappi, joka rankaisee rikollisia suon koetuksella. Hän voi luoda sakeita pilviä käsistään ja heittää ne vihollisiinsa. Hyökkäyksen nimi on "suoburgeri" ja se saa vihollisen pysymään pilven sisällä, ja mitä enemmän he yrittävät päästä pilvestä irti, sitä enemmän he takertuvat siihen. Hänellä on käsissään myös puhuridiaalit, jotka tekevät nyrkin iskuista todella nopeita, eikä vastustaja ehdi väistää. Jaloissa hänellä on maitodiaalit, jotka mahdollistavat hänelle lentämisen. Chopper voitti Gedatsun ottamalla hänen vasemman kenkänsä, joka aiheutti Gedatsulle hankaluuksia lentämisessä. Kun Chopper löi "Cocktei Risti" hyökkäyksellä Gedatsun omaan suohonsa, Gedatsu käyttää maitodiaalia ja uppoaa vieläkin syvemmälle suohonsa, kunnes pilvi loppuu ja hän putoaa sinimerelle. Hän jäi auttamaan Coozan setää Goroa löydettyään Goron kanssa kuuman lähteen ja avattuaan kylpylän Alabastaan. Gedatsun koetuksesta on 50% mahdollisuus selvitä.Taivaskennelisti Om (スカイブリーダー・オーム, Sukaiburīdā Ōmu) on neljäs ja viimeinen papeista, joka rankaisee rikollisia raudan koetuksella. Piilotettuihin paneeleihin astuessa rautapilvet aktivoituvat ja halkaisevat vihollisen palasiksi. Hän käyttää aseenaan miekkaa, joka on tehty rautapilvestä ja voi vaihtaa muotoaan ruoskasta seinäksi. Hän myös pitää taistelemista surullisena, ja uskoisi ihmisten olevan onnellisempia, jos he eivät koskaan olisi syntyneetkään. Tästä syystä Om pelastaa kaikki tappamalla heidät. Hänet voittaa Zoro, joka käyttää "108 paunainen" hyökkäystään, joka iskeytyy Omin miekan läpi ja viiltää hänet. Omin koetuksesta oli 0% mahdollisuus selvitä, joten Zoro ylitti kuolemankin.


title: Skypiean papisto

text: Holy on Omin suuri, vaaleankeltainen koira joka osaa nyrkkeillä ja kävellä kahdella jalalla. Om käyttää Holyä paikasta toiseen liikkumiseen. Holy on erittäin uskollinen jolle Om on opettanut taistelemista. Hän ei ole kuitenkaan kovin fiksu, koska hän tottelee kenen tahansa käskyjä. Hyökätessään Zoron kimppuun Zoro käski häntä pysymään paikoillaan, ja Holy teki niin. Tajuttuaan tämän Zoro käski Holyn iskeä itsensä tainnoksiin. Holy teki niin ja Zoro voitti hänetkin.


title: Skypiean papisto

text: Hän ei ole pappi vaan Enerin sotilaiden johtaja. Hän käyttää aseenaan hirmuista kokoaan ja painoaan, sekä vyötä johon on kiinnitetty 10 kirvesdiaalia. Yama ei osaa käyttää mantraa, ja hävisi helposti Nico Robinille tuhottuaan raunioita saaden Robinin suuttumaan. Hänet nähtiin viimeksi putoavan kallion kielekkeeltä kun Robin katkoi hänen sormensa ja taittoi kaulasta tehden Yamalle tuskallisen pudotuksen.


title: Skypiean papisto

text: He eivät ole pappeja vaan Enerin sotilaiden luutnantteja. He ovat kuitenkin yhdessä lähes yhtä vaarallisia kuin isoveljensä Satori. Molemmat käyttävät käsissään eri diaaleja. Toisella on käsissään tärsky- ja tulidiaali, toisella taas kirves- ja aromidiaali. Aromidiaaliin he säilöivät pierujaan. He eivät osaa käyttää mantraa, joten he eivät ole kovin vaarallisia. He kuitenkin ovat samannäköisiä ja koskaan ei voi tietää minkä hyökkäyksen saa päällensä. Kotorin voitti Gan Fall ja Hotorin voitti Nami.


title: Mutualismi (biologia)

text: Yhteistoiminnalla eli mutualismilla tarkoitetaan biologiassa kahden osapuolen välistä fysiologista suhdetta, joka on kummallekin myönteinen.


title: Mutualismi (biologia)

text: Mutualismi ja symbioosi tarkoittavat useissa biologisissa yhteyksissä samaa asiaa. Symbioosi käsitetään yleensä kuitenkin mutualismia laajemmaksi suhteeksi, mutualismin ollessa yksi symbioosin tyyppi. Laajemmassa merkityksessään symbioosi tarkoittaa siis yleistä yksilöiden välistä vuorovaikutusta, jolloin se käsittää myös muun muassa loisinnan (+,-). Tällöin mutualismi on molemmille osapuolille myönteinen symbioosi (+,+).


title: Digne-les-Bains

text: Digne-les-Bains () tai pelkkä Digne on kaupunki Kaakkois-Ranskassa, Alpes-de-Haute-Provencen departementissa. Digne-les-Bains on myös departementin pääkaupunki. Vuonna 2006 siellä oli 19 190 asukasta ja väestötiheys oli 163,9 as./km². Pinta-alaa kaupungilla on 117,07 km². Digne-les-Bains on laventelijalostuksen ja -kaupan keskus.


title: Digne-les-Bains

text: Kaupungissa järjestetään vuosittain laventelin sadonkorjuujuhlat. Siellä on myös kuumia lähteitä ja niiden ympärille rakennettuja kylpylöitä.


title: Digne-les-Bains

text: Victor Hugon romaani "Kurjat" alkaa Dignessä.


title: Digne-les-Bains

text: Bléonejoen varrella sijaitsi roomalaisten "Dinia"-nimellä tuntema bledoneiden heimon pääpaikka. Sen tarkkaa sijaintia ei kuitenkaan tiedetä. Carhaisilta ajoilta ei ole säilynyt myöskään roomalaisia tai kristillisiä jäänteitä, vaikkakin tiedetään että 300-luvulla kaupunki sai piispanistuimen. Varhaisissa asiakirjoissa viitataan kahteen erilliseen kaupunkiin, joista toinen oli laaksossa ja toinen vuorenrinteellä. Piispan istuin sijaitsi luultavasti vuorella. 1200-luvulla kaupungin väestö ja piispa riitaantuivat ja vuonna 1385 sinne perustettiin konsulihallinto. Vuonna 1437 alakaupungissa sijainnut tori siirtyi rinteelle ja alakaupunki hylättiin lopulta kokonaan uskonsotien seurauksena. Se asutettiin uudelleen vasta 1600-luvulla ja silloinkin vain osittain sen kaakkoisosaan. Vuonna 1629 kaupungin asukasluku romahti ruton tuhojen takia. Toisessa maailmansodassa se kärsi tuhoja 16. elokuuta 1944 tapahtuneessa pommituksessa.


title: Bellevaux-Ligneuville

text: Bellevaux-Ligneuville on kylä, joka kuuluu Malmedyn kaupunkiin Belgiassa.


title: Bellevaux-Ligneuville

text: Preussin vallan alaisuudessa Ligneuvillen nimi oli Engelsdorf. Amelin laakson puhtaiden jokien ja kalaviljelyn ansiosta alue kutsuu itseään "Taimen-pääkaupungiksi".


title: Jussi Hakasalo

text: Jussi Hakasalo (s. 28. kesäkuuta 1979 Tornio) on suomalainen jalkapalloilija, joka edustaa ruotsalaista Övertorneå SK:ta. Hän on pelipaikaltaan puolustava keskikenttäpelaaja.


title: Jussi Hakasalo

text:
Hakasalo on siviiliammatiltaan palomies.
Hakasalo on Tornion Pallo -47:n kasvatti ja on pelannut seuran riveissä myös Veikkausliigaa kausina 2004 ja 2005.


title: Jussi Hakasalo

text: Hän siirtyi kaudeksi 2006 Torniosta Jyväskylän Jalkapalloklubiin ja kaudeksi 2007 Kuopion Palloseuraan. Kaudeksi 2008 hän siirtyi takaisin kasvattajaseuraansa TP-47:ään.


title: Jussi Hakasalo

text: Hakasalo on pelannut Suomen futsalmaajoukkueessa vuosina 2003–2005, esiintyen 12 ottelussa ja onnistuen maalinteossa kerran.


title: Space Crusade

text: Space Crusade (joissain Euroopan maissa StarQuest) on yhdysvaltalaisen Milton Bradleyn julkaisema lautapeli, joka pohjaa britannialaisen Games Workshopin Warhammer 40,000 -maailmaan. Se julkaistiin ensimmäisen kerran vuonna 1990. Space Crusade on samantapainen peli kuin MB:n ja Games Workshopin aikaisempi yhteistuotantopeli HeroQuest. Peli muistuttaa hieman Space Hulk -peliä, mutta on pelimekaniikaltaan paljon yksinkertaisempi ja tarkoitettu nuoremmille pelaajille. Pelistä julkaistiin myös suomenkielinen laitos.


title: Space Crusade

text: Peli on tarkoitettu 2–4 pelaajalle. Yksi pelaajista edustaa kaaoksen voimia ja ohjaa pelialueella olevia hirviöitä. Muut edustavat avaruusmerijalkaväkeä (suomenkielisessä versiossa "universumisotureita"): punainen pelaaja edustaa Blood Angels -joukkoa, sininen Ultramarineja ja keltainen Imperial Fists -joukkoa; suomenkielisessä versiossa eri nimillä, "Blood Angels", "Sky Terminators" ja "Space Judges". Pelin tarkoituksena on, että avaruusmerijalkaväki suorittaa erilaisia tehtäviä avaruusalusten hylyissä, jotka ovat täynnä kaaoksen hirviöitä. Kaaospelaaja koettaa voittaa avaruusmerijalkaväen ja toimii pelinjohtajana. Pelaajan ohjaamat yksiköt voivat vuorollaan liikkua ja taistella.


title: Space Crusade

text: Avaruusmerijalkaväen ryhmässä on komentaja, raskasta asetta kantava sotilas ja boltereita kantavia sotilaita. Pelaaja voi valita komentajan aseistuksen ja raskaan aseen. Ampumisen lisäksi kaikki yksiköt kykenevät myös lähitaisteluun. Pelaajalla on käytössään komento- ja varustekortteja, joita käytetään tarvittaessa, ja kaaospelaajalla on käytössään tapahtumakortteja, joita käytetään joka pelivuorolla.


title: Space Crusade

text: Pelilauta, joka koostuu neljästä osasta, voidaan koota tehtävän mukaan eri tavoilla. Hahmot liikkuvat ruutu kerrallaan. Näkymättömissä olevat kaaospelaajan yksiköt kuvataan pahvineliöinä, ja näkyvissä ollessaan varsinaisella pelinappulalla.


title: Space Crusade

text: Kaaoksen puolella taistelee monia hirviöitä, kuten örkkejä, gretchineitä ja genestealereitä. Kaaoksen avaruusmerijalkaväen lisäksi heillä on käytössään dreadnought (suomenkielisessä versiossa "Destructor"). Peliin on tullut monta lisäosaa kuten Eldar Attack ja Mission Dreadnought.


title: Space Crusade

text: Pelistä on julkaistu myös videopeli "Space Crusade" vuonna .


title: Wild Mood Swings

text: Wild Mood Swings on The Curen kymmenes albumi vuodelta 1996.


title: Linkkipyydys

text: Linkkipyydys () on verkkosivustolla oleva sisältö tai toiminnallisuus, joka houkuttelee kävijöitä linkittämään siihen omilta sivustoiltaan. Linkkipyydyksiä yritetään usein luoda osana hakukoneoptimointia, koska sivustolle osoittavat linkit nostavat sen sivujen sijoituksia hakukoneiden hakutuloksissa. Linkkipyydys voi onnistuessaan olla tehokasta markkinointia, koska tieto siitä leviää "viraalisesti" eli ihmisten suositusten kautta.


title: Linkkipyydys

text: Linkkipyydyksen toimiminen edellyttää yleensä sen markkinoimista sosiaalisen median palveluissa, jotta tieto pyydyksestä lähtisi leviämään. Jotkut pitävät tätä eettisesti kyseenalaisena, jos markkinoitava verkkosivu ei ole tarpeeksi laadukas tai sitä markkinoidaan liian aggressiivisesti yleisölle, joka ei ole siitä kiinnostunut. Kuitenkin korkealaatuista ja kohdennetusti markkinoitua linkkipyydystä pidetään yleensä eettisesti hyväksyttävänä hakukoneoptimoinnin muotona.


title: Seija Ridell

text: Seija Ridell on suomalainen professori. Hän toimii Turun yliopiston viestinnän professorina mediatutkimuksen oppiaineessa. Lisäksi Ridell on toiminut dosenttina Tampereen yliopistossa.


title: Seija Ridell

text:
Kirjoja:
Tolkullistamisen politiikkaa. Televisiouutisten vastaanotto kriittisestä genrenäkökulmasta (1998)


title: Arvo Ahola

text: Arvo Ahola (14. marraskuuta 1908 Sippola – 9. toukokuuta 1998 Turku) oli suomalainen sotilas ja Mannerheim-ristin ritari. Sotilasarvoltaan hän oli everstiluutnantti.


title: Arvo Ahola

text: Ahola palveli lähes koko jatkosodan ajan eversti Adolf Ehrnroothin komentaman Jalkaväkirykmentti 7:n komppanianpäällikkönä sekä II pataljoonan komentajana. 9. kesäkuuta 1944 Ahola siirrettiin Erillinen Pataljoona 12:n komentajaksi, jossa tehtävässä hän palveli sodan loppuun asti. Majuri Ahola nimitettiin Mannerheim-ristin ritariksi 21. joulukuuta 1944 numerolla 164. Nimitysperusteluissa mainitaan muun muassa Aholan lannistumaton hyökkäyshenki sekä kylmäverinen ja taitava johtaminen. Sotien jälkeen Ahola toimi muun muassa kuljetuspäällikkönä ja varatoimitusjohtajana. Ahola toimi myös Mannerheim-ristin ritarien säätiön hallituksen varajäsenenä vuosina 1959–69 ja jäsenenä 1969–81.


title: Arvo Ahola

text: Ahola on haudattu Turun hautausmaalle.


title: Arvo Ahola

text: Ylennykset: Reservivänrikki 1.7.1932, vänrikki 16.5.1934, luutnantti 16.5.1936, kapteeni 20.9.1940, majuri 6.8.1942, everstiluutnantti 21.11.1958.


title: Harald Storbacka

text: Harald Storbacka (8. syyskuuta 1915 Ähtävä – 1. helmikuuta 1990 Ähtävä) oli suomalainen sotilas ja Mannerheim-ristin ritari. Sotilasarvoltaan hän oli vääpeli.


title: Harald Storbacka

text: Storbacka palveli talvisodassa Jalkaväkirykmentti 9:ssä ryhmänjohtajana, osallistuen taisteluihin muun muassa Summassa. Jatkosodan aikana Storbacka palveli Jalkaväkirykmentti 61:n tykkikomppaniassa joukkueenjohtajana. Mannerheim-ristin ritariksi Storbacka nimitettiin 8. helmikuuta 1943 numerolla 109. Nimitysperusteluissa mainitaan muun muassa Storbackan rohkeus ja taitavuus syöksyryhmän- ja lähitorjuntajohtajana. Sotien jälkeen Storbacka toimi konttoripäällikkönä.


title: Teemu Mäntysaari

text: Teemu Mäntysaari on suomalainen muusikko, joka toimii nykyään metallimusiikkiyhtye Wintersunissa kitaristina. Hän on soittanut myös toimintansa sittemmin lopettaneessa Imperanon-yhtyeessä. Hän syntyi vuonna 1987 Pälkäneellä ja aloitti kitaran soittamisen ollessaan 13-vuotias. Hän on tähän mennessä kirjoittanut monta julkaisematonta kappaletta Imperanonille sekä osallistunut Wintersunin jo ilmestyneen "Time I"-albumin äänityksiin.


title: Hermann Prey

text: Hermann Prey (11. heinäkuuta 1929, Berliini – 22. heinäkuuta 1998, Krailling) oli saksalainen baritoni.


title: Hermann Prey

text: Prey opiskeli Berliinissä ja teki oopperadebyyttinsä Wiesbadenissa vuonna 1952. Vuonna 1953 hän liittyi Hamburger Staatsoperiin, jossa lauloi vuoteen 1960 saakka. Hän alkoi myös vierailla muualla, muun muassa Salzburgin musiikkijuhlilla. 1960-luvulla Prey lauloi säännöllisesti Metropolitan-oopperassa ja teki debyyttinsä Bayreuthin musiikkijuhlilla vuonna 1965.


title: Hermann Prey

text: Preyn kepeä baritoni soveltui erityisen hyvin Figaron osaan Mozartin oopperassa Figaron häät ja muihinkin italialaistyylisiin koomisiin oopperoihin. Hän oli lahjakas Schubertin ja myös muiden säveltäjien liedien tulkitsija. Hänen ohjelmistoonsa kuului myös konserttiesiintymisiä esimerkiksi Johann Sebastian Bachin passioissa ja Brahmsin Ein deutsches Requiemissa sekä operetin esittäminen. Michael Endres toimi monia vuosia Preyn pianistina.


title: Hermann Prey

text: Preyn levytystuotanto käsittää suuren määrän teoksia liedeistä oopperaan ja oratorioon.


title: Pascual Pérez

text: Pascual Nicolás Pérez (4. maaliskuuta 1926 Tupungato, Mendozan provinssi, Argentiina – 22. tammikuuta 1977) oli argentiinalainen nyrkkeilijä ja kärpässarjan maailmanmestari ja olympiavoittaja.


title: Pascual Pérez

text: Pérezin läpimurto tapahtui Lontoon kesäolympialaisissa 1948, missä hän voitti kärpässarjan kultamitalin. Ammattilaisena hän otteli 92 kertaa, joista hän saavutti 84 voittoa, näistä 58 tyrmäyksellä. Tappioita hän kärsi vain seitsemän. Kärpässarjan maailmanmestaruuden hän sai 26. marraskuuta 1954 voittamalla japanilaisen Yoshio Shirain, jonka kanssa oli samana vuonna otellut ainoan tasapelinsä. Tittelin hän menetti Bangkokissa 16. huhtikuuta 1960 thaimaalaiselle Pone Kingpetchille.


title: Pascual Pérez

text: Pérez on haudattu Buenos Airesiin.


title: Lehtitalo

text: Lehtitalo on yritys, joka julkaisee sanoma- ja aikakauslehtiä. Yksi lehtitalo voi julkaista useaa lehteä, ja monet lehtitalot ovat osa suurempaa viestintäyhtiötä. Esimerkkeinä suurista lehtitalojen viestintäyhtiöistä Suomessa ovat Sanoma Oy, Alma Media ja Aller.


title: Martin Irungu Mathathi

text: Martin Irungu Mathathi (s. 25. joulukuuta 1985 Nyahururu, Kenia on kenialainen kestävyys- ja maastojuoksija.


title: Martin Irungu Mathathi

text: Mathathi sijoittui Helsingin MM-kisoissa 2005 viidenneksi 10 000 metrin juoksussa ajalla 27.12,51. Seuraavana vuonna hän voitti pronssia Fukuokan maastojuoksun MM-kisoissa pitkällä matkalla. Osakan MM-kisoissa 2007 hän voitti MM-pronssia 10 000 metrillä ajalla 27.12,17. Pekingin olympialaisissa 2008 hän sijoittui 10 000 metrillä seitsemänneksi ajalla 27.08,25 ja Daegun MM-kisoissa 2011 viidenneksi ajalla 27.23,87.


title: Richard Kipkemboi Mateelong

text: Richard Kipkemboi Mateelong (s. 14. lokakuuta 1983 Narok) on kenialainen estejuoksija.


title: Richard Kipkemboi Mateelong

text: Mateelong voitti hopeaa 2004 Afrikan-mestaruuskilpailuissa 3 000 metrin esteissä ajalla 8.26,34. Myöhemmin samana vuonna hän sijoittui esteissä viidenneksi ajalla 8.14,22. Seuraavana vuonna hän oli kymmenes ja 2006 toinen ajalla 8.08,62. Hän keskeytti Mombasan maastojuoksun MM-kisoissa 2007, mutta voitti myöhemmin samana vuonna esteiden MM-pronssia Osakan MM-kisoissa. hän oli toinen. Estepronssia hän saavutti myös vuotta myöhemmin Pekingin olympialaisista. Samana vuonna hän voitti estejuoksun Afrikan-mestaruuden ja oli kolmas .


title: Richard Kipkemboi Mateelong

text: Berliinin MM-kilpailuissa 2009 Mateelong juoksi toiseksi ennätysajallaan 8.00,89. Hän hävisi maanmiehelleen Ezekiel Kemboille 0,46 sekuntia. hän oli kahdeksas. Hän sijoittui seitsemänneksi maastojuoksun MM-kilpailuissa 2010 ja kuului Kenian kultajoukkueeseen joukkuekilpailussa. Samana vuonna hän voitti estejuoksukilpailun Afrikan-mestaruuskilpailuissa, maanosien cupissa ja Delhin Kansainyhteisön kisoissa. Daegun MM-kilpailuissa 2011 Mateelong sijoittui seitsemänneksi ajalla 8.19,31.


title: David Payne

text: David Payne (s. 24. heinäkuuta 1982) on yhdysvaltalainen aitajuoksija.


title: David Payne

text: Payne voitti Osakan MM-kisoissa 2007 110 metrin aidoissa MM-pronssia ennätysajallaan 13,02. Osakan MM-kisoihin hän matkusti viime hetkillä, korvaamaan loukkaantuneen Dominique Arnoldin. Payne saapui Osakaan tiistai-iltana 28. elokuuta ja osallistui jo seuraavana päivänä lajinsa alkueriin. Kauden lopussa hän juoksi toiseksi. Pekingin olympialaisissa 2008 Payne nousi hopealle, kun hän kurotti maaliviivalla paremmin kuin maanmiehensä David Oliver. Berliinin MM-kilpailuissa 2009 hän sai pronssia ajalla 13,15. Hän hävisi kultaa voittaneelle Ryan Brathwaitelle yhden sadasosasekunnin ja juoksi saman ajan kuin hopeamitalisti Terrence Trammell.


title: Marek Plawgo

text: Marek Plawgo (s. 25. helmikuuta 1981 Ruda Śląska, Puola) on puolalainen pikajuoksija, jonka päämatka on 400 metrin aitajuoksu.


title: Marek Plawgo

text: Plawgo voitti 2000 Santiago de Chilen nuorten MM-kisoissa kultaa 400 metrin aidoissa ajalla 49,23. Seuraavana vuonna hän voitti matkan Puolan mestaruuden ja juoksi Euroopan cupissa toiseksi ajalla 48,98. Hän karsiutui saman vuoden Edmontonin MM-kisoissa välierissä, mutta sijoittui kauden lopussa Universiadeissa kahdeksanneksi. Seuraavana vuonna hän voitti kultaa Wienin sisäratojen EM-kisoissa 400 metrin sileällä ajalla 45,39, sekä pitkässä viestissä. Myöhemmin samana vuonna hän oli matkan kolmas Euroopan cupissa ja neljäs Münchenin EM-kisoissa. Vuonna 2003 hän voitti Euroopan sisäratojen cupin 400 metrin sileällä ja karsiutui Birminghamin sisäratojen MM-kisoissa matkan välierissä. Birminghamissa hän juoksi 4 × 400 metrin viestijuoksussa alun perin neljänneksi sijoittuneessa Puolan joukkueessa. Myöhemmin joukkue nousi kuitenkin Jerome Youngin ja Yhdysvaltain joukkueen hylkäyksen jälkeen kolmanneksi. Myöhemmin samana vuonna hän voitti Puolan mestaruuden 400 metrin aidoissa.


title: Marek Plawgo

text: Plawgo sijoittui Ateenan olympialaisissa 2004 400 metrin aitajuoksussa kuudenneksi. Seuraavana vuonna hän voitti Puolan mestaruuden ja sijoittui Euroopan cupissa toiseksi. Göteborgin EM-kisoissa 2006 hän voitti hopeaa ajalla 48,71 ja myöhemmin samana vuonna hän juoksi yleisurheilun maailmancupissa kolmanneksi. Osakan MM-kisoissa 2007 hän voitti MM-pronssia ajalla 48,12. Hän oli samoissa kisoissa mukana Puolan joukkueessa, joka voitti 4 × 400 metrin viestijuoksussa MM-pronssia. Pekingin olympialaisissa 2008 hän juoksi kuudenneksi 400 metrin aitajuoksussa ja Puolan joukkueessa pitkässä viestissä seitsemänneksi.


title: Neturei Karta International

text: Neturei Karta International on palestiinalaisen rabbi Amram Blaun 1938 perustama ortodoksijuutalainen liike, joka vastustaa sionismia ja Israelin valtiota pitäen niitä Tooran ja Talmudin vastaisina.


title: Neturei Karta International

text: Liike kannattaa Israelin valtion rauhanomaista lakkauttamista ja maan luovuttamista palestiinalaisille itsenäisen Palestiinan valtion luomiseksi. Järjestön mukaan sionismi on militaristinen ja rasistinen ideologia, joka on juutalaisen lain vastainen.


title: Neturei Karta International

text: Neturei Karta Internationalin mukaan juutalaiset eivät saa omatoimisesti perustaa juutalaisvaltiota eivätkä missään tapauksessa sortaa toista kansaa, vaan heidän on odotettava messiasta, joka perustaa juutalaisille valtion rauhanomaisesti sortamatta mitään toista kansaa. Järjestön mukaan juutalaisten on elettävä diasporassa, kunnes Messias tulee, seurauksena siitä, että juutalaiset hylkäsivät Jumalan lain.


title: Neturei Karta International

text: Liikkeen mukaan Israel sortaa palestiinalaisten lisäksi myös juutalaisia. Se arvostelee sionismia ja Israelia juutalaisuuden maallistamisesta ja juutalaisten aiemmin hyvien suhteiden pilaamisesta arabeihin ja muslimeihin.


title: Neturei Karta International

text: Sionistit pitävät ryhmää ääriliikkeenä, joka tukee antisemitismiä. Järjestö itse taas väittää puolustavansa juutalaista uskoa ja sionistien tukevan toiminnallaan antisemitismiä. Järjestö on puolustanut monia sionistien vastustamia henkilöitä ja järjestöjä, kuten Mahmud Ahmadinejadia, Jasser Arafatia ja Louis Farrakhania, ja se myös tuki Hizbollahia vuoden 2006 sodassa ja onnitteli Hamasia vaalivoitosta Palestiinassa.


title: Neturei Karta International

text: Liikkeen nykyinen johtaja on rabbi Yisroel Dovid Weiss.


title: Jakkihedelmä

text: Intianleipäpuu eli jakkipuu ("Artocarpus heterophyllus") on mulperikasvien heimoon kuuluva puumainen kasvi, joka tuottaa jakkihedelmäksi kutsuttuja hedelmiä. Kasvia esiintyy Intiassa, Bangladeshissa, Filippiineillä, Sri Lankassa, Ugandassa ja mahdollisesti myös Malakan niemimaan itäpuolella, jonne kasvi on luultavasti levinnyt ihmisen mukana.


title: Jakkihedelmä

text: Jakkihedelmät ovat suuria, vain harvoin alle 25 senttimetriä läpimitaltaan. Suhteellisen nuori, halkaisijaltaan noin kymmensenttimetrinen puu voi tuottaa jopa 36 kilogramman painoisia, 90 senttimetriä pitkiä ja 50 senttimetriä läpimitaltaan olevia hedelmiä. Jakkihedelmä on maailman suurin puussa kasvava hedelmä.


title: Jakkihedelmä

text: Kasvin siemeniä ympäröi keltainen noin 3–5 millimetrin paksuinen suojakerros, joka muistuttaa maultaan ananasta mutta on miedomman makuinen ja vähemmän mehukas.


title: Jakkihedelmä

text: Jakkihedelmä kasvaa yleisesti Etelä- ja Kaakkois-Aasiassa. Sitä viljellään myös Keski- ja Itä-Afrikassa, Brasiliassa, Surinamessa ja osissa Länsi-Intian saaristoa, kuten Jamaikalla. Se on Bangladeshin ja Indonesian kansallishedelmä.


title: Jakkihedelmä

text: Jakkihedelmällä on ollut historiallisesti suuri merkitys Intian maanviljelyssä. Intiassa tehdyt arkeologiset löydöt ovat paljastaneet, että kasvia viljeltiin alueella jo 3 000–6 000 vuotta sitten.


title: Jakkihedelmä

text: Jakkihedelmä on hyvin suosittu eri puolilla maailmaa, vaikka sen maku ei ensimmäisellä kerralla välttämättä olekaan kovin miellyttävä. Raa’an hedelmän tuoksu muistuttaa mätänevää sipulia, ja hedelmää käsiteltäessä kädet yleensä käsitellään kookosöljyllä, kerosiinilla tai parafiinilla, koska hedelmästä irtoaa valkoista, maitomaista nestettä, jota toisinaan käytetään myös liimana. Suomessa Hartwall toi markkinoille jakkihedelmänmakuisen virvoitusjuoman keväällä 2010.


title: Neksus

text: Neksuksella tarkoitetaan kielitieteessä usein subjektin ja predikaatin muodostamaa liittoa lausessa. Tämän ytimen voidaan ajatella muodostavan lausuman pääajatuksen eikä sen sisältöä ole mahdollista muuttaa ilman, että koko ilmauksen merkitys muuttuu tai vaihtoehtoisesti katoaa kokonaan. Neksuksen tarkastelu nousee esille etenkin syntaktisessa analyysissa.


title: Luettelo Pate Mustajärven kappaleista

text: Tämä on luettelo Pate Mustajärven omalla nimellä levyttämistä kappaleista aakkosjärjestyksessä. Listassa on myös muita kappaleita, joihin Mustajärvi on osallistunut omalla nimellään. Listassa on kaikkiaan 152 kappaletta.


title: Nuortenkirjallisuus

text: Nuortenkirjallisuudeksi kutsutaan kirjallisuutta tai teoksia, jonka kohderyhmäksi on rajattu nuoriso. Lajityyppi rinnastetaan monesti lastenkirjallisuuteen, jolloin siitä puhutaan lasten- ja nuortenkirjallisuutena.


title: Nuortenkirjallisuus

text: Suuri osa lasten- ja nuortenkirjoja on julkaistu sarjoina, esimerkiksi Enid Blytonin "Viisikko", Astrid Lindgrenin "Peppi Pitkätossu" ja J. K. Rowlingin "Harry Potter" -sarja.


title: Nuortenkirjallisuus

text: Jossakin määrin nuortenkirja supistui alalajina 1970-luvun puolivälistä eteenpäin ja nuoret siirtyvät lastenkirjoista aikuisten viihdekirjoihin, sota-, jännitys- ja romantiikkateemoihin. Nuorten kirjallisuudeksi tuli kansallinen sarjakuva sekä kauhukirjallisuus. Tieteiskirjallisuus teki – muun muassa Jules Vernen 1800-luvun lopun tarinoiden kiinnostuksen hiipumisen jälkeen – paluun 1980-luvun lopulla eri maiden kansallisten tieteiskirjoittajien saatua myönteisiä kustannuspäätöksiä kustantamoilta. Japanilaiset sarjakuvat tulivat suosituksi 2000-luvun alussa ja nuortenkirjallisuus koki uuden nousun.


title: Nuortenkirjallisuus

text: 1940-luvulla markkinoinnin helppous sai kaupallisen edun voittamaan kirjallisen laadun. Koti- ja ulkomaisia pinnallisia nuorisokirjoja tehtiin paljon sarjatuotantona ja nuorisokirjallisuuden katsottiin rihkamatuotannon takia joutuneen 1940-luvun puolivälissä lamaan. Nuorisokirjallisuuden ja kirjailijoiden etua ja laatua valvomaan perustettiin 1946 Nuorten Kirja ry, jonka toimintaa jatkaa nykyisin Suomen Nuorisokirjailijat ry.


title: Nuortenkirjallisuus

text: 1960-luvulla yhteiskunnallinen perusvaade koski kaikkia kirjoja ja realistiset nuortenkirjat saivat uusia ilmeitä. Yhteiskunnallisviritteistä ja arkirealistista nuorisokirjallisuutta kirjoittivat esimerkiksi Eve Garnett, Eleanor Estes ja Mary Stoltz.


title: José Luis Arrieta

text: José Luis Arrieta Lujambio (s. 15. kesäkuuta 1971 San Sebastian) on espanjalainen maantiepyöräilijä, joka kilpaili ammattilaisena 1993–2010. Hän edusti Banesto / Illes Balears -tallia vuoteen 2005, jonka jälkeen ammattilaisuransa loppuun Ag2r-joukkuetta. Kaudesta 2011 hän on toiminut johtotehtävissä Team Movistar -joukkueesa.


title: José Luis Arrieta

text: Arrieta sijoittui kolmanneksi Subida a Urkiola -kilpailussa vuonna 1994. Hän voitti Asturian ympäriajon ensimmäisen etapin sekä Metas Volentes -kilpailun Grande Premio M. R. Cortez/Mitsubishi -kilpailussa vuonna 2002. Seuraavana vuonna hän oli kolmas Espanjan ympäriajon 18. osuudella.


title: José Luis Arrieta

text: Arrietan uran suurin saavutus on vuoden 2006 Espanjan ympäriajon 19. etapin voitto.


title: Eroottinen kirjallisuus

text: Eroottinen kirjallisuus on kirjallisuuden laji, joka pyrkii kiihottamaan lukijaa tai opettamaan tälle seksitaitoja. Eroottisen kirjallisuuden lajeja ovat kaunokirjallisuus, muistelmat sekä ohjeet ja käsikirjat. Eroottista kaunokirjallisuutta esiintyy niin romaanien, novellien kuin runojenkin muodossa. Eroottiseen kirjallisuuteen on kohdistunut sensuuria ja sen julkaisemista on rajoitettu.


title: Eroottinen kirjallisuus

text: Vanhin säilynyt eroottinen kohtaus kirjallisuudessa saattaa olla "Gilgameš"-eepoksesta yli 4 000 vuoden takaa, mutta suullisten eroottisten tarinoiden historia ulottuu sitäkin vanhemmalle ajalle. Kiinan eroottisen kirjallisuuden historia ulottuu ainakin 500-luvulle eaa. Vanhan testamentin eroottinen "Laulujen laulu" tallennettiin 400-luvulla eaa.


title: Eroottinen kirjallisuus

text: Antiikin Kreikassa erotiikka oli yksi aihe muiden rinnalla kaikessa taiteessa, ja nuorten rakastavaisten elämästä kertovat aiheet olivat yleisiä. Naisrunoilija Sapfon runous käsitteli naisten välistä rakkautta. Myös antiikin Roomassa kirjoitettiin eroottista kirjallisuutta, kuten Ovidiuksen opettavainen "Rakastamisen taito" (n. 1 eaa./jaa) ja Apuleiuksen "Kultainen aasi" (170 jaa.).


title: Eroottinen kirjallisuus

text: "Kamasutra", intialainen rakastamisen ja viettelyn taidon opas, kirjoitettiin kokoon vanhemmista lähteistä noin vuonna 300. Intiasta noin 2 000 vuotta sitten lähtenyt ja Persian ja Arabian kautta 1700-luvulla länteen saapunut tarinakokoelma "Tuhat ja yksi yötä" sisältää myös useita eroottisia tarinoita, joita tosin ei useinkaan ole otettu mukaan nykyajan painoksissa.


title: Eroottinen kirjallisuus

text: Keskiaika oli eroottisessa kirjallisuudessa vapaamielisyyden aikaa. Englantilainen Geoffrey Chaucer kirjoitti "Canterburyn tarinoita" (n. 1370) ja italialainen Giovanni Boccaccio eroottisia tarinoita sisältävän novellikokoelmansa "Decamerone" (n. 1350), jonka rakenteelle monet myöhemmät eroottiset romaanit pohjautuivat.


title: Eroottinen kirjallisuus

text: Arabišeikki Nefzawi kirjoitti noin vuonna 1410 rakastelun oppaansa "Tuoksuva puutarha", jossa hän ylisti Jumalaa naisen luomisesta ja antoi ohjeita muun muassa esileikkiin. Kiinan eroottisen kirjallisuuden tunnetuin teos "Jinpingmei" kirjoitettiin 1500-luvulla Ming-dynastian aikana. Romaani kertoo varakkaasta elostelijasta Hsi Menistä ja hänen vaimoistaan. Kirja oli ilmestymisaikoinaan suosittu ja hyväksytty, mutta se kiellettiin Kiinassa 1700-luvulla kahdeksi vuosisadaksi.


title: Eroottinen kirjallisuus

text:
Daniel Defoe kirjoitti vuonna 1722 prostituoidun elämäntarinan "Moll Flanders" ja John Cleland kirjoitti vuonna 1749 samasta aiheesta romaanin "Fanny Hill", josta tuli suurmenestys, vaikka orgioita kuvaava kirja olikin pitkään kielletty. Kuten Fanny Hill, myös Choderlos de Laclos'n teemoiltaan ajaton eroottinen romaani "Vaarallisia suhteita" (1782) on poikinut useita nykyajan elokuva- ja televisioversioita.
Ranskalainen markiisi de Sade antoi nimensä sadismille pääteoksensa "Justine" (1791) myötä. Vankilassa kirjoitettu ja nimettömänä ilmestynyt teos on täynnä väkivaltaisen seksuaalisuuden kuvauksia, ja siitä tuli valtavan suosittu. Kirjaa voi pitää myös yhteiskuntakritiikkinä, samoin kuin markiisin muitakin teoksia, kuten "Sodoman 120 päivää".


title: Eroottinen kirjallisuus

text: Italialainen Giacomo Casanova julkaisi lennokkaat muistelmansa 1820-luvulla, ja hänen nimensä on sittemmin merkinnyt vastustamatonta naissankaria. Ranskalainen Honoré de Balzac kirjoitti 1830-luvulla hillitysti eroottisen veijaritarinakokoelman "Leikkisiä tarinoita". Gustave Droz kirjoitti sensuellisti naisten välisestä rakkaudesta kertovan "Ystävättäret" (1868). Leopold von Sacher-Masoch antoi nimen masokismille kirjallaan "Venus turkiksissa" (1869), joka käsittelee etenkin ruoskintaa ja turkisfetissiä.


title: Eroottinen kirjallisuus

text: Viktoriaanisen ajan Britanniassa seksistä tuli tabu, ja eroottinen kirjallisuus kärsi sensuurin tiukentumisesta. Tämän seurauksena brittiläinen eroottinen kirjallisuus toisaalta muuttui mannermaista kirjallisuutta suorasukaisemmaksi, sillä kiellettyjen kirjojen sisältö oli kaiken kontrollin ulkopuolella. Englannissa kirjoitettiin 1800-luvulla erityisesti miesten eroottisia elämäkertoja, kuten Amsterdamissa julkaistu anonyymin kirjoittama "Salainen elämäni" (1888–1894). Oscar Wilde joutui vaikeuksiin viimeistään suorasukaisesti homoseksuaalisuutta kuvaavan "Telenyn" (1893) takia, vaikka ei olekaan varmaa, kirjoittiko Wilde kirjan itse vai toimittiko sen.


title: Eroottinen kirjallisuus

text: Irlantilaissyntyinen Frank Harris kuvaili omassa elämäkerrassaan "Elämäni ja rakkauteni" (1920-luku) seksiseikkailujaan viktoriaanisen ajan Englannissa. Itävallassa Josefine Mutzenbacher toi insestin ja pedofilian eroottiseen kirjallisuuteen romaanissa "Wieniläisen ilotytön tarina" (1906) — anonyymi, oletettavasti Felix Saltenin kirjoittama teos —, jossa hän kuvaa hyvin nuoren ja äidittömäksi jääneen tytön ajautumista prostituoiduksi.


title: Eroottinen kirjallisuus

text: Moderni kirjallisuus syntyi 1900-luvun alussa, ja sen myötä tabut murtuivat myös eroottisessa kirjallisuudessa niin, että arvostetutkin kirjailijat saivat avoimesti kirjoittaa pornografista kirjallisuutta. Ranskalainen kansalliskirjailija Guillaume Apollinaire kirjoitti karnevalistisen ja groteskin, parodiaksikin katsotun "Hirveän Hospodarin" (1907) ja hillitymmän "Don Juanin urotyöt" (1907). Pierre Louÿsin "Afrodite" (1896) oli aikansa myydyin kirja Ranskassa. Englantilaisen D. H. Lawrencen "Lady Chatterleyn rakastaja" (1928) joutui kotimaassaan vielä sensuurin hampaisiin, ja se julkaistiin Englannissa ja käännettiin suomeksi vasta 1960-luvulla.


title: Eroottinen kirjallisuus

text: Jean Genet'n "Querelle de Brest" (1947) oli nihilistinen miesprostituoidun ja pikkurikollisen homoseksuaalinen kuvaus. Yhdysvaltalainen Henry Miller kuvasi rehellisesti miehen ajatuksenjuoksua 1930-luvulta 1950-luvulle, tuoden seksin arkipäiväiseksi osaksi kirjallisuutta. Vladimir Nabokovin "Lolita" (1955) herättää yhä huomiota kuvauksellaan aikuisen miehen ihastuksesta lapseen, vaikka kirjassa ei seksikohtauksia olekaan.


title: Eroottinen kirjallisuus

text: Seksuaalinen vallankumous 1960–1970-luvuilla vapautti eroottisen kirjallisuuden lopullisesti, ja ennen kielletyt kirjat saatettiin vihdoin julkaista niin länsimaissa kuin Suomessakin. Suomessa myydyt vahvasti seksuaalissävytteiset tai itse yhdyntää kuvaavat kirjat painettiin aluksi Ruotsissa ja myytiin Suomessa tiskin alta asiakkaille. Naiskirjailijat kuten Erica Jong, Pauline Réage, Anaïs Nin, Violette Leduc ja Suomessa Eeva Kilpi toivat naisnäkökulman miesten ennen kokonaan hallitsemaan eroottiseen kaunokirjallisuuteen. Miehen ja naisen seksuaalisuutta käsittelevät raportit ja lukijoiden omat seksuaalikokemuskokoelmat, kuten Kinsey- ja Hite-raportit sekä Nancy Fridayn "Salainen puutarha", arkipäiväistivät ihmisten seksifantasioita ja hälvensivät outouden pelkoa.


title: Eroottinen kirjallisuus

text: Yksi ajan tunnetuimmista eroottisista romaaneista oli Emmanuelle Arsanin (tai yleisen käsityksen mukaan hänen diplomaattiaviomiehensä Louis-Jacques Rollet-Andrianen) kirjoittama, naisen seksuaalista vapautumista kuvaava "Emmanuelle" (1959). Kirjan nosti tunnetuksi erityisesti siitä tehty elokuva "Emmanuelle", joka herätti myös paljon kritiikkiä seksikohtaustensa takia, jotka vaikuttivat paikoitellen väkisinmakaamisilta.


title: Eroottinen kirjallisuus

text: 1900-luvun lopun tunnetuimpia eroottisia romaaneja ovat muun muassa fetisistinen "Crash" (J. G. Ballard, 1973), "Eroottisia tarinoita" (Alberto Moravia, 1983), "Vox" (Nicholson Barker, 1992) ja "Pimpit" (Juan Manuel de Prada, 1994).


title: Eroottinen kirjallisuus

text: Eräänä eroottisen kirjallisuuden alalajina ovat olleet pehmytkantiset taskukirjat, joissa saattoi olla myös kuvitusta. Näitä kirjoja kutsutaan seksipokkareiksi. Monet nykyään arvostetut kirjailijat ovat tehneet seksikirjoja salanimellä, muun muassa Lawrence Block, Marion Zimmer Bradley, Robert Silverberg ja Donald Westlake. Seksipokkarien kultakausi oli 1950-luvulta 1980-luvun alkuun, kunnes neliväriset miestenlehdet ja videot syrjäyttivät ne.


title: Eroottinen kirjallisuus

text: 2000-luvulla erotiikka on tullut osaksi fiktiota niin, että eroottisten kohtausten puuttuminen voi herättää jopa huomiota. Tabuja ei kirjallisuudessa enää juurikaan ole, ja lukijan hätkähdyttäminen on vaikeaa. 2000-luvun tunnetuimpia eroottisia romaaneja ovat esimerkiksi "" (Catherine Millet, 2002) ja "Fifty Shades of Grey" (E. L. James, 2011).


title: Eroottinen kirjallisuus

text: Elias Lönnrot keräsi 1800-luvulla muiden runojen ohella paljon myös siekailemattomia seksirunoja, joita ei kuitenkaan julkaistu ennen kuin vuonna 1997 "Suomen kansan vanhat runot" -sarjan 15. osassa. 1900-luvulla rehevä sanankäyttö jatkui etenkin kupleteissa ja revyyssä, ja vuosisadan loppupuolen merkittävin tradition jatkaja on ollut etenkin Juha "Watt" Vainio pornolauluillaan.


title: Eroottinen kirjallisuus

text: Johannes Linnankosken donjuanistinen, verhotun eroottinen "Laulu tulipunaisesta kukasta" (1905) oli Suomen myydyin romaani 40 vuoden ajan. 1910-luvulta lähtien Minerva Kustannus alkoi julkaista Suomessa eroottista kirjallisuutta eroottisissa kansissa. Norjalainen "Laulu punaisesta rubiinista" (Agnar Mykle, 1956) aiheutti Suomessa oikeudenkäynnin, jonka seurauksena "epäsiveellisen" kirjan 5000 kappaleen suomenkielinen painos poltettiin vuonna 1959.


title: Eroottinen kirjallisuus

text: Vuonna 1965 Suomessa julkaistiin kokoelma "Rakastaa", jossa on useiden suomalaisten kirjailijoiden eroottisia tarinoita.


title: Eroottinen kirjallisuus

text: Anja Kaurasen "Sonja O. kävi täällä" (1981) oli ensimmäisiä suomalaisia seksuaalisesti aktiivisen naisen kuvauksia. Kaurasen jälkeen muutkin suomalaiset naiskirjailijat ovat kirjoittaneet avoimesti seksistä. Pentti Holapan homoeroottinen romaani "Ystävän muotokuva" (1998) sai kirjallisuuden Finlandia-palkinnon.


title: Eroottinen kirjallisuus

text: Suomen menestynein eroottinen ruonoilija 1900-luvun lopulla ja 2000-luvun alussa oli Tommy Tabermann.


title: Eroottinen kirjallisuus

text: Eroottisia haikumittaisia runoja on julkaissut Stella Kaarna runokokoelmassaan Vain yksi ilta.


title: Valvojaoppilas

text: Valvojaoppilas () on brittiläisissä ja amerikkalaisissa sisäoppilaitoksissa toimiva yleensä ylimpien luokkien oppilas, jonka tehtävä on olla oppilaskunnan vanhimpana ja yleisvalvojana, erityisesti asuntolassa. Jos oppilaitoksessa on poikia ja tyttöjä, tehtävään valitaan molempia. Valvojaoppilaiden lukumäärä riippuu oppilaitoksen koosta, mutta yleensä heitä on vähintään kaksi. Monissa oppilaitoksissa valvojaoppilailla on rinnassa kannettava metallinen tehtävätunnus. Valvojaoppilailla on tietty hyvin rajallinen kurinpitovalta.


title: Valvojaoppilas

text: Suomessa triviaalikoulun aikana ennen itsenäisyyttä oli vastaava tehtävä, jota kutsuttiin nimellä "Ostiarius"; tehtävään viikoksi kerrallaan valittu ylimmän luokan oppilas piti kuria ennen opettajien saapumista ja sivalteli tarvittaessa notkeista koivunoksista punotulla "klopa"-patukallaan vallattomia ja meluavia. Tämä vanhempien oppilaiden harjoittama kurinpito sai joskus mielivallan piirteitä.


title: Valvojaoppilas

text: Ostiariuksen tehtävä katosi virallisesti triviaalikoulujen myötä vuoden 1843 koulu-uudistuksen jälkeen, joskin merkkejä siitä nähtiin vielä ensimmäisen maailmansodan aikoihin asti.


title: Valvojaoppilas

text: Harry Potter -kirjoissa valvojaoppilaat ovat olennaisessa asemassa tarinan kuljetuksen kannalta; monet tarinan avainhenkilöt - Hermione Granger, Ron Weasley ja Draco Malfoy - ovat juuri valvojaoppilaita.


title: Emmanuelle Arsan

text: Emmanuelle Arsan eli Marayat Rollet-Andriane (syntynyt nimellä "Marayat Bibidh" 1932 Bangkok, Thaimaa – kuollut 12. kesäkuuta 2005 Chantelouve, Ranska) oli ranskalainen kirjailija, joka tuli kuuluisaksi julkaistuaan vuonna 1957 kohutun eroottisen romaanin nimeltä "Emmanuelle". Romaanista tehtiin useita jatko-osia poikinut menestyselokuva "Emmanuelle", joka sai ensi-iltansa vuonna 1974.


title: Emmanuelle Arsan

text: Arsan avioitui 16-vuotiaana ranskalaisen Unesco-diplomaatin Louis-Jacques Rollet-Andrianen kanssa, jota pidetään Emmanuelle-romaanin todellisena kirjoittajana.


title: Baugnezin risteys

text: Baugnezin risteys on Malmedyn kaupungin alueella Liègen provinssissa Belgiassa sijaitseva viiden tien risteys. Kolme suurempaa tietä johtavat Malmedyyn, Ligneuvilleen ja Waimesiin. Risteys sijaitsee noin neljä kilometriä Malmedysta kaakkoon, ja lähin kylä on Thirimont risteyksestä kaakkoon.


title: Baugnezin risteys

text: Toisen maailmansodan aikana risteyksellä oli strategista merkitystä etenkin Ardennien taistelussa. Amerikkalaiset kutsuivat sitä nimellä ”Five Points” risteyksestä lähtevien viiden tien mukaan.


title: Baugnezin risteys

text: Baugnezin risteyksen ja siinä sijaitsevan kahvilarakennuksen Café Bodarwén eteläpuolella olevalla pellolla tapahtui Kampfgruppe Peiperiin kuuluneiden SS-miesten suorittama noin 80 amerikkalaisen sotavangin joukkomurha 17. joulukuuta 1944. Sotarikos tunnetaan Malmedyn verilöylynä. Noin 60 metrin päähän tapahtumapaikasta on pystytetty verilöylystä kertova muistomerkki.


title: Vasikan häntä

text:
Vasikan häntä eli suomalaisen ylioppilaan kolttonen asuintoverilleen on järjestyksessä toinen suomalainen näytelmäelokuva. Elokuva kuvattiin Tampereella ja sen ensi-ilta oli 11. toukokuuta 1908 Tampereella Ympäri Maailman -elokuvateatterissa, joka sijaitsi Hämeenkatu 8:ssa. Elokuvan tuottajana oli tamperelainen kauppaneuvos Isak Julin (1879–1950), jolla oli muun muassa kirjakauppa, kirjankustantamo ja kirjapaino Tampereella.
Elokuvan kuvamateriaali ja käsikirjoitus ovat tuhoutuneet. Komediallisen juonen sisältö oli Elokuva-Aitta-lehdessä vuonna 1933 ilmestyneen muistelman mukaan seuraava:


title: Vasikan häntä

text: "Kaksi miestä rakasti samaa naista. Toinen oli kunnon mies, toinen koiranleuka. Kunnon mies kävi ostamassa paakari Heliniltä laatikollisen paakelsia, koiranleuka sen sijaan satulamaakari Sundellilta vasikanhännän."


title: Vasikan häntä

text: "Sillä aikaa kun kunnon mies pukeutui juhlatamineisiin mennäkseen tapaamaan rakastettuaan, vaihtoi koiranleuka leivokset vasikanhäntään. Sankari ja sankaritar kuhertelivat Espiksen penkillä ja Pyynikin rinteellä ja lopuksi avattiin leivosrasia. Minkä jälkeen sankari sai sankarittarelta korvilleen rasiasta löydetyllä vasikanhännällä. Loppu."


title: Vasikan häntä

text: Kuvauksen Espis viittasi nähtävästi Hämeenpuistoon, ja paakari Helin oli todennäköisesti leipuri Oskari Helin, jolla oli konditorialiike Hämeenkadun ja Kuninkaankadun kulmassa sijainneessa Pulla-Helinin talossa (nykyisen Sokoksen tavaratalon paikalla).


title: Pekka Mäkinen

text: Pekka Mäkinen (1925 – 5. tammikuuta 2005) oli autokauppias ja kuorma-autokaupan uranuurtaja Tampereen seudulla. Mäkisen omistama "Autotalo Pekka Mäkinen" oli 1960-luvulla Pohjoismaiden suurin raskaiden ajoneuvojen myyntiliike.


title: Pekka Mäkinen

text: Mäkinen joutui keskeyttämään koulunkäyntinsä Tampereen klassillisessa lyseossa kun hänen hevoskauppiaana toiminut isänsä kuoli äkillisesti. Hän jatkoi aluksi isänsä hevoskauppoja mutta siirtyi sitten auto-alalle ja perusti vuonna 1950 ensimmäisen autokauppansa Tampereelle Suvantokatu 9:ään. Liikkeen toiminnan laajentuessa paikka kävi ahtaaksi laajennuksista huolimatta, ja vuonna 1966 Mäkinen alkoi rakentaa uutta toimitaloa Viinikan kaupunginosaan Viinikankatu 53:een.


title: Pekka Mäkinen

text: Uusi toimitalo valmistui vuonna 1969, ja tällöin Autotalo Pekka Mäkinen oli pohjoismaiden suurin kuorma-autoihin erikoistunut autoliike. Liike edusti


title: Pekka Mäkinen

text:
Liikkeellä oli Tampereella 1969 myös vaihtoautokorjaamo ja kuorma-autonäyttely Hatanpäänvaltatie 30:ssa, käytettyjen henkilöautojen myynti Hatanpäänvaltatie 17:ssä, autohajottamo ja -maalamo Autopala Oy Takahuhdissa sekä kuorma-autojen varasto-alueet Hatanpään valtatie 21:ssä (nykyinen Viinikan jätevedenpuhdistamon alue) ja Vihiojantie 8:ssa.
Varaosia myytiin myymälästä, jossa oli neljä kilometriä pitkät hyllyt. Hyllyissä oli kaikkiaan noin 20 000 nimikettä.


title: Pekka Mäkinen

text: Mäkisen yrityksen toiminta oli laajimmillaan 1970-luvun alussa, jolloin sen palveluksessa oli 150–200 henkilöä ja liikkeen varastoissa oli enimmillään yli 1 500 vaihto-autoa. Vuonna 1975 Mäkinen menetti Sisun piiriedustuksen. Tästä alkoi Mäkisen liikkeen toiminnan vähittäinen hiipuminen. Liikkeelle jäi kuitenkin suuri määrä 1960-luvulta ja 1970-luvun alusta peräisin olevia vaihtoautoja, joista suuri osa oli Sisu-kuorma-autoja, muun muassa Kontio-Sisuja ja Jyry-Sisuja.


title: Pekka Mäkinen

text: Vuonna 1975 Mäkinen osti Näsijärven rannan tuntumassa Santalahdessa sijainneen OTK:n vuonna 1926 perustetun kiinteistön. Tästä kiinteistöstä tuli Autotalo Pekka Mäkisen viimeinen toimipiste, jonne siirrettiin vaihtoautoja ja muuta kalustoa toisista toimipisteistä sitä mukaa kuin toiminta niissä päättyi. Vielä 1980-luvun alussa Mäkisellä oli satoja kuorma-autoja varastoituna Hatanpäänvaltatie 17:ssä ja 21:ssä olleille tonteille. Mäkisen liikkeen toiminnan siirtyessä kokonaan Santalahden kiinteistöön jäljellä oli vielä 200–400 kuorma-autoa ja yrityksen palveluksessa oli kolme henkilöä. Viimeisinä vuosina Mäkinen hoiti yritystään yksin.


title: Pekka Mäkinen

text: Mäkisen liikkeestä ja sen vaihtoautoista muodostui ajan mittaan eräänlainen 1960–1970-luvun vaihteeseen pysähtynyt automuseo. Autot olivat alun perin hyväkuntoisia, ja Mäkinen maalautti liikkeeseen vaihdossa tulleet kuorma-autot uudelleen ja asennutti niihin uudet renkaat. Vuosien mittaan luonnonvoimat ja varastoalueille tunkeutuneet vandaalit tekivät tuhojaan ulkosäilytyksessä olleille kuorma-autoille. Liikkeen varastoissa oli myös hyllymetreittäin tehdasuusia varaosia näihin autoihin, ja liikkeen arkistosta löytyi muun muassa vanhoja autojen myyntiesitteitä, korjaamokäsikirjoja yms.


title: Pekka Mäkinen

text: Mäkinen omisti Lempäälän Sulkolassa Maakalan tilan jossa hän kasvatti hevosia.


title: Pekka Mäkinen

text: Mäkisen kuoleman jälkeen Santalahden kiinteistön alueella vielä olleet autot on vähitellen joko myyty alan harrastajille tai viety romutettaviksi.


title: Pekka Mäkinen

text: Tikkutehtaan kiinteistö on osittain romahtanut, ja sen sisällä on yksi suomen merkittävimmistä graffitialakulttuurin maalauspaikoista. Talon sisältä voi yhä löytää merkkejä Autotalo Pekka Mäkisen ajasta, mutta esimerkiksi ikkunat ja sähköjohdot on jo varastettu. Talon pihaan on rakennettu yksityisin varoin skeittipuisto, ja alueesta onkin muodostunut nuorisolle merkittävä harrastus- ja oleskelupaikka. Tikkutehtaan alueella on ollut joitakin tulipaloja, mutta rakennuksessa on hädin tuskin enää mitään palavaa jäljellä. Alueella on majaillut myös Romaneja.


title: Annette Obrestad

text: Annette "Annette_15" Obrestad (s. 18. syyskuuta 1988) on norjalainen pokerinpelaaja. Hän voitti syyskuussa 2007 pelatun ensimmäisen World Series of Poker Europen pääturnauksen. Voitollaan 18-vuotiaasta Obrestadista tuli kaikkien aikojen nuorin WSOP-turnausvoittaja (Yhdysvalloissa kasinoilla ikäraja on 21 vuotta). Miljoonan punnan ykköspalkinto (noin 1,45 miljoonaa euroa) oli suurin naispelaajan koskaan voittama pokeriturnausvoitto. Samalla Obrestadista tuli toinen yli miljoona dollaria WSOP-turnauksissa voittanut nainen. Ennen häntä Annie Duke oli ensimmäisenä naispelaajana voittanut yhdessä turnauksessa yli miljoona dollaria, samoin Duke oli eniten WSOP-turnauksissa ansainnut naispelaaja.


title: Annette Obrestad

text: Obrestad aloitti nettipokerin 15-vuotiaana (mistä tulee hänen pokerinimimerkkinsä "Annette_15"). Hän aloitti pelaamisen leikkirahalla (pelimuotona seitsemän kortin avopokerin hi/lo -muoto) ja ilmaisturnauksissa, koska hänen äitinsä kieltäytyi antamasta hänelle rahaa. Muutamaa vuotta myöhemmin Obrestadista oli tullut internetpokeriturnausten menestyjiä ja tunnetuimpia nimimerkkejä. Marraskuuhun 2008 mennessä hän on voittanut PokerStarsin ja Full Tilt Pokerin online-turnauksissa yli 1,5 miljoonaa dollaria ja yli 50 turnausta.


title: Annette Obrestad

text: Ennen WSOPE-voittoaan Obrestad oli sijoittunut rahoille neljässä livepokeriturnauksessa. Lokakuussa 2007 hän oli EPT:n Dublinin osakilpailussa toinen ansaiten 297 800 euroa.


title: Annette Obrestad

text:
WSOPE:n aikana Obrestad solmi sponsorisopimuksen brittiläisen vedonlyönti- ja pokeriyhtiö Betfair.comin kanssa. Sittemmin hän oli Full Tilt Pokerin sponsoroima pelaaja, joka loppui Pokerin mustaan perjantaihin. Hän asuu Sandnesissa, Norjassa. Marraskuussa 2008 Obrestadin pokeriuran liveturnausansiot ylittivät 2,5 miljoonaa dollaria
Annetten solmi sponsorisopimuksen Lock Pokerin kanssa 24. huhtikuuta 2012.


title: Harvinaiset maametallit

text: Harvinaiset maametallit ovat joukko metallisia alkuaineita. Harvinaisiin maametalleihin kuuluu IUPAC:n määritelmän mukaan 17 metallia: jaksollisen järjestelmän kolmanteen ryhmään kuuluvat skandium ja yttrium sekä kaikki lantanoidit (eri määritelmissä on vaihtelua). Maametalleista käytetään usein lyhennettä REE (). Keveistä maametalleista (La–Sm) käytetään lyhennettä LREE ja painavista (Eu–Lu) HREE.


title: Harvinaiset maametallit

text: Nimitys "harvinaiset maametallit" johtuu siitä, että ne löydettiin aikoinaan maaperässä esiintyvistä harvinaisista oksidimineraaleista kuten gadoliniitista, joka ensin löydettiin Ruotsin Ytterbystä. Kovin harvinaisia ne eivät kuitenkaan ole, vaan esimerkiksi cerium on maankuoren 25:nneksi yleisin alkuaine, jota maankuoressa on noin 68 miljoonasosaa. Yksi niistä, prometium, on voimakkaasti radioaktiivinen ja sellaisena epävakaa alkuaine, jota luonnossa ei esiinny muutoin kuin uraanin hajoamistuotteena.


title: Harvinaiset maametallit

text: Ensimmäinen tunnistettu harvinaisia maametalleja sisältävä mineraali oli luutnantti Carl Axel Arrheniuksen Ruotsin Ytterbyn vanhasta kaivoksesta vuonna 1787 löytämä ytterbiitti.


title: Harvinaiset maametallit

text: Ytterbiitti sai vuonna 1800 uuden nimen gadoliniitti. Nimi johtui sitä tutkineesta Turun akatemian professori Johan Gadolinista, joka osoitti sen sisältävän tuntemattoman alkuaineen oksidia. Anders Gustav Ekeberg eristi siitä berylliumin, mutta ei onnistunut tunnistamaan muita siinä olevia alkuaineita.


title: Harvinaiset maametallit

text: Vuonna 1794 Ruotsin Bastnäsistä, läheltä Riddarhyttania, löydettiin mineraalia, jonka aluksi oletettiin olevan rauta- ja volframimalmia. Kun Jöns Jacob Berzelius ja Wilhelm Hisinger vuonna 1803 tutkivat sitä tarkemmin, he eristivät siitä valkoisen aineen, jolle he antoivat nimen "ceria". Samaan aikaan Martin Heinrich Klaproth eristi heistä riippumatta saman aineen ja antoi sille nimen "ochroia".


title: Harvinaiset maametallit

text:
Näin ollen vuonna 1803 tunnettiin jo kaksi harvinaista maametallia, yttrium ja cerium, mutta kesti vielä 30 vuotta, ennen kuin tutkijat olivat onnistuneet eristämään muut cerian ja ytterbiitin sisältämät alkuaineet. Niiden eristäminen toisistaan oli hyvin hankalaa, koska niiden kemialliset ominaisuudet ovat hyvin samankaltaiset.
Vuonna 1839 Carl Gustav Mosander, Berzeliuksen assistentti, eristi cerian kuumentamalla nitraattia ja liuottamalla saamansa tuotteen typpihappoon. Hän antoi liukenevan suolan sisältämälle oksidille nimen "lanthana". Vasta muutamaa vuotta myöhemmin hän havaitsi, että hänen saamansa lanthana ei ollut puhdasta vaan sisälsi toistakin ainetta, jolle hän antoi nimen "didymia". Sekin osoittautui myöhemmin useiden eri oksidien seokseksi.


title: Harvinaiset maametallit

text: Vuonna 1842 Mosander sai eristetyksi ytteriasta kolme oksidia, jotka olivat puhdas "ytteria", "terbia" ja "erbia". Kaikki nämä nimet oli johdetty ensimmäisen löytöpaikan, Ytterbyn nimestä. Vaaleanpunaisia suoloja muodostava alkuaine sai nimen terbium, keltaisen peroksidin muodostava alkuaine taas nimen erbium. Tämän jälkeen harvinaisia maametalleja tunnettiin kuusi: yttrium, cerium, lantaani, "didyymi", erbium ja terbium. Didyymiksi kutsuttu alkuaine osoittautui myöhemmin kahden alkuaineen, praseodyymin ja neodyymin seokseksi.


title: Harvinaiset maametallit

text: Muut harvinaiset maametallit löydettiin vähitellen seuraavien 60 vuoden aikana, luonnossa esiintyvistä viimeisenä europium vuonna 1901. Pitkään aikaan ei tiedetty, kuinka monta oli vielä löytämättä, sillä ne näyttivät olevan vaikeasti sovitettavissa Mendelejevin vuonna 1870 esittämään alkuaineiden jaksolliseen järjestelmään, jossa niistä muut paitsi skandium ja yttrium jouduttiin sijoittamaan samaan ruutuun. Asia selvisi vasta, kun Henry Moseley osoitti, miten röntgensäteilyn spektrin avulla voitiin määrittää alkuaineiden järjestysluvut. Tämä osoitti, että lantanoideja oli 15, joista yksi, alkuaine nro 61, oli vielä löytämättä. Kun sitä myöhemmin valmistettiin ydinreaktioiden avulla, se sai nimen prometium.


title: Harvinaiset maametallit

text: Harvinaisia maametalleja ja niiden yhdisteitä käytetään pääasiassa elektroniikassa. Niitä käytetään esimerkiksi värillisen kuvan aikaansaamiseen väritelevisioissa. Niitä sisältävistä seoksista valmistetaan suprajohteita ja voimakkaita magneetteja.


title: Harvinaiset maametallit

text: Ceriumia käytetään myös pyroforisissa metalliseoksissa esimerkiksi sytyttimissä.


title: Harvinaiset maametallit

text: Kaaviossa tummanpunaisiin ruutuihin merkityt alkuaineet ovat harvinaisia maametalleja.


title: Lauri Letonmäki

text: Lauri Aukusti Letonmäki (aiemmin Helin, 22. joulukuuta 1886 Tampere – 20. marraskuuta 1935 Neuvostoliitto) oli toimittaja ja Suomen kansanvaltuuskunnan oikeusasiainvaltuutettu, joka pakeni sisällissodan jälkeen Venäjälle.


title: Lauri Letonmäki

text: Letonmäen vanhemmat olivat höyrylaivan kapteeni Matti Helin ja Kristina Matilda Dahlberg. Päästyään ylioppilaaksi 1903 Tampereen Reaalilyseosta Letonmäki toimi Tampereella "Kansan Lehden" toimittajana ja vuoteen 1918 "Työläisnuoriso"-lehden avustajana. Hän oli myös "Rajavahdin" vastaavana toimittajana Sortavalassa 1911–1912. Hänet tuomittiin vankeuteen majesteettirikoksesta 1912. Sisällissodan aikana Letonmäki toimi Suomen kansanvaltuuskunnan oikeusasiainvaltuutettuna ja huoltoasiain päällikkönä sekä toimeenpanevana sihteerinä, ja hän oli lisäksi Työväen järjestyskaartin yleisesikunnan jäsen.


title: Lauri Letonmäki

text: Sisällissodan loppuvaiheessa Letonmäki pakeni Venäjälle. Hän oli mukana maanalaisessa puoluetyössä Suomessa ja Ruotsissa 1919–1920 sekä toimi Sosialistisen aikakauslehden avustajana Suomessa ja Viesti-lehden toimitusneuvoston jäsenenä Ruotsissa. 1920-luvulla Letonmäki opetti SKP:n poliittisilla kursseilla Pietarissa 1920–1921 ja Lännen vähemmistökansallisuuksien yliopistossa 1922–1923. Myöhemmin hän toimi Kominternin Länsi-Euroopan propagandasihteeristön Suomen osaston hoitajana 1924, Punainen Karjala -lehden päätoimittajana 1927–1931 ja työskenteli kustannusliike Kirjassa poliittisen kirjallisuuden osaston toimittajana 1931–1935, jolloin hän suomensi kirjallisuutta ja toimitti yhdessä Kullervo Mannerin kanssa Lenin koottujen teosten suomennosta. Letonmäki joutui epäsuosioon 1935, ja hänet erotettiin NKP:stä syytettynä yhteyksistä nationalisteihin. Letonmäki teki tämän jälkeen itsemurhan 20. marraskuuta 1935.


title: Lauri Letonmäki

text: Letonmäki oli SDP:n kansanedustajana 1914–1917 Vaasan läänin itäisestä vaalipiiristä. Ennen sisällissotaa Letonmäki oli sos.dem. puoluetoimikunnan jäsen, ja Venäjälle siirryttyään hän kuului jäsenenä Suomen työväen toimeenpanevaan komiteaan ja SKP:n keskuskomiteaan. Letonmäki oli naimisissa vuodesta 1910 kansanedustaja Maria Alina Kurkelan kanssa.


title: Kyriákos Ioánnou

text: Kyriákos Ioánnou (, s. 26. heinäkuuta 1984 Limassol, Kypros) on kyproslainen korkeushyppääjä.


title: Kyriákos Ioánnou

text: Ioánnou karsiutui 2001 Debrecenin alle 18-vuotiaiden MM-kisoissa tuloksella 190. Seuraavana vuonna hän karsiutui Kingstonin nuorten MM-kisoissa hypättyään 212. Tampereen alle 20-vuotiaiden EM-kilpailuissa 2003 hän oli kuudes tuloksella 215. Ateenan olympialaisissa hän karsiutui tuloksella 225. Seuraavana vuonna hän karsiutui Madridin sisäratojen EM-kisoissa, mutta Helsingin MM-kisoissa hän selviytyi loppukilpailuun, jossa sijoittui kymmenenneksi. Hän voitti kultaa Välimeren kilpailuissa Almeriassa tuloksella 224 ja sijoittui neljänneksi Erfurtin alle 23-vuotiaiden EM-kilpailuissa. Vuonna 2006 hän sijoittui kolmanneksi Kansainyhteisön kisoissa.


title: Kyriákos Ioánnou

text: Osakan MM-kisoissa 2007 Ioánnou voitti MM-pronssia tuloksella 235, joka oli uusi Kyproksen ennätys. Mitali oli ensimmäinen kyproslaisen voittama mitali yleisurheilun MM-kisoissa. Bangkokin universiadeissa hän sai hopeaa. Maaliskuussa 2008 hän saavutti pronssia sisäratojen MM-kisoissa Valenciassa tuloksella 230. Pekingin olympialaisissa 2008 hän karsiutui loppukilpailusta. Vuonna 2009 hän saavutti hopeaa Torinon EM-hallikilpailuissa tuloksella 229 sekä Berliinin MM-kilpailuissa hypättyään 232. Pescaran Välimeren kisoissa hän voitti kultaa tuloksella 230.


title: Kyriákos Ioánnou

text: Ioánnou sijoittui Dohan sisäratojen MM-kilpailuissa 2010 neljänneksi tuloksella 228. Vuonna 2012 hän karsiutui loppukilpailusta Helsingin EM-kilpailuissa ja sijoittui 13:nneksi Lontoon olympialaisissa. Hän sai hopeaa Glasgow'n Kansainyhteisön kisoissa 2014 tuloksella 228. Hän jäi loppukilpailussa ilman tulosta sekä Prahan EM-hallikilpailuissa 2015 että Amsterdamin EM-kilpailuissa 2016. Rio de Janeiron olympialaisissa 2016 hän sijoittui seitsemänneksi.


title: Kyriákos Ioánnou

text: Ioánnou on voittanut Kyproksen-mestaruuden 2004, 2005, 2009, 2012, 2011, 2012 ja 2014. Kreikan sisäratojen mestaruuden hän on voittanut 2005, 2006, 2007 ja 2009 sekä ulkoratojen mestaruuden 2005 ja 2007.


title: Dachaun sotarikosoikeudenkäynnit

text: Dachaun sotarikosoikeudenkäynnit olivat sarja Yhdysvaltain asevoimien pitämiä oikeudenkäyntejä Saksasta ja Itävallasta löytämiään sotarikollisia vastaan toisen maailmansodan jälkeen 1946–1948.


title: Dachaun sotarikosoikeudenkäynnit

text: Nürnbergin oikeudenkäyntien varjoon jäänyt Dachaun sotatuomioistuin kävi 489 erillistä oikeudenkäyntiä, joissa syytettyinä oli yhteensä 1 672 saksalaista ja Saksan joukoissa palvellutta henkilöä. Syytteet koskivat pääosin amerikkalaisia siviilejä ja sotilashenkilöstöä vastaan tehtyjä rikoksia.


title: Dachaun sotarikosoikeudenkäynnit

text: Entinen keskitysleiri oli valittu paikaksi, koska suurena ja tyhjänä kiinteistönä se tarjosi riittävät tilat sekä miehittäjille että vangeille. Tietoisuus siitä, että paikalla oli murhattu lukemattomia ihmisiä natsiaatteen nimissä, antoi oman lisänsä oikeudenkäynneille. Oikeuden jäsenten ei tarvinnut kuin kävellä muutamia kymmeniä metrejä kaasukammioiden ja polttouunien viereen ymmärtääkseen sen, mihin saksalaiset pystyivät.


title: Dachaun sotarikosoikeudenkäynnit

text: Kuuluisin ja eniten arvostelua herättänyt tapaus oli Malmedyn verilöylyn oikeudenkäynti, jossa 73 Waffen-SS:ään kuulunutta upseeria ja sotamiestä tuomittiin 84 amerikkalaisen sotavangin teloittamisesta Ardennien taistelun alussa. Jutun virallinen nimi oli ”"Yhdysvallat vs. Valentin Bersin ja muut"”, johtuen Bersinin nimen sijainnista aakkosjärjestyksessä olleen nimilistan kärjessä.


title: Dachaun sotarikosoikeudenkäynnit

text: Otto Skorzenya ja yhdeksää hänen alaisuudessaan palvellutta SS-upseeria syytettiin sotalakien rikkomisesta saman taistelun aikana. Skorzenyn miehet olivat pukeutuneet yhdysvaltalaisten univormuihin tunkeutuakseen linjojen läpi herättämään sekaannusta yhdysvaltalaisten riveissä. Skorzeny miehineen todettiin syyttömäksi, koska liittoutuneiden sotatoimista löydettiin vastaavan kaltaisia tapauksia.


title: Dachaun sotarikosoikeudenkäynnit

text: Malmedyn joukkomurhan tapauksen käsittely aloitettiin Dachaussa 12. toukokuuta 1946. Syytettyinä teloituksista olivat vastuullisena Joachim Peiper ja 71 hänen alaisuudessaan palvellutta SS-miestä. Lisäksi syytettyjen listalla olivat armeijan komentaja, esikuntapäällikkö ja armeijakunnan komentaja. Yksi heistä ehti tehdä itsemurhan ennen käsittelyjen alkamista. Lisäksi yksi ranskalaissyntyinen syytetty vapautettiin Saksan värväämiä elsassilaisia koskeneen yleisen armahduksen vuoksi. 73 jäi tuomittavaksi oikeudessa.


title: Dachaun sotarikosoikeudenkäynnit

text: Oikeudenkäynnin asetelmat ovat herättäneet arvostelua varsinkin jälkeenpäin. Suurin osa kuulustelijoista ja syyttäjistä oli juutalaisia, jotka ymmärrettävistä syistä tunsivat vihaa natseja kohtaan. Pääkuulustelijana toimi luutnantti William R. Perl, joka oli Yhdysvaltoihin paennut Itävallan juutalainen. Ennen pakoaan hän oli ollut sionistiaktiivi, joka oli toimittanut Euroopan juutalaisia Palestiinaan. Hänen vaimonsa oli selviytynyt hengissä naisille tarkoitetusta Ravensbrückin keskitysleiristä.


title: Dachaun sotarikosoikeudenkäynnit

text: Puolustuksen pääasianajajana toimi everstiluutnantti Willis M. Everett, joka ei ollut osallistunut urallaan yhteenkään oikeudenkäyntiin, eikä osannut saksaa vaan joutui turvautumaan tulkkiin. Hän oli myös saapunut maahan vasta muutamaa viikkoa aiemmin eikä hänellä ollut myöskään minkäänlaista taistelukokemusta. Everett ei ollut ehtinyt haastatella jokaista asiakastaan ennen istuntojen alkamista.


title: Dachaun sotarikosoikeudenkäynnit

text:
Oli muitakin epäkohtia. Ryhmä amerikkalaisia upseereja toimi sekä tuomareina että lautamiehinä. Kuulopuheet otettiin huomioon todistajanlausunnoissa kuten myös oikeuden ulkopuolella annetut lausunnot, joiden antajia ei voinut ristikuulustella. Joillekin todistajille myönnettiin rahapalkkio ja osalle syytetyistä ei myönnetty lupaa todistaa omasta puolestaan.Silminnäkijöitä kuten paikallista maanviljelijää Henri LeJolya sekä 15-vuotiasta poikaa ei kutsuttu todistajiksi.
Kaksi kuukautta kestäneiden istuntojen loppusuoralla Peiper tarjoutui ottamaan syyn ja vastuun niskoilleen, mikäli hänen alaisensa vapautettaisiin syytteestä, mutta ehdotus hylättiin. Todistusten ajoittaisesta ristiriitaisuudesta huolimatta oikeus totesi sotarikoksen tapahtuneen. 16. heinäkuuta 1946 luettujen tuomioiden mukaan kaikki syytetyt olivat syyllisiä. Uudelleenkäsittelylautakunta oli yhdysvaltalaisen miehitysarmeijan sisäinen elin, joka seurasi automaattisesti oikeudenkäyntiä. Tuomioihin tyytymätön Willis Everett lähetti lautakunnan jäsenille 228-sivuisen analyysinsa oikeudenkäynnistä. Käyttäen lähteinään tuomittujen kirjoittamia valituksia Everett esitti useita syytöksiä kuulustelijoiden toimia ja sotatuomioistuimen menettelyä vastaan. Uudelleenkäsittelylautakunta suositteli 31 kuolemanrangaistuksen muuttamista vankeusrangaistuksiksi sekä joidenkin tuomittujen vapauttamista. Yhdysvaltojen miehitysalueen komentaja Lucius D. Clay hyväksyi lautakunnan muutosehdotukset.


title: Dachaun sotarikosoikeudenkäynnit

text: Kylmän sodan käynnistämän poliittisen muutoksen vuoksi entiset natsit pääsivät uudelleen merkittäviin asemiin kommunisminvastaisessa Länsi-Saksassa. Prinsessa Helene Elisabeth von Isenburgin johtama "Stille Hilfe" oli apujärjestö, joka työskenteli vangittujen ja tuomittujen sekä paossa olevien natsien ja saksalaisten sotavankien auttamiseksi. Stille Hilfen perustajajäseniin kuului entisiä korkea-arvoisia SS-miehiä kuten William Spengler ja Heinrich Malz. He olivat myös seuranneet oikeudenkäyntiä ja puhuivat nyt tuomittujen puolesta. Stille Hilfessä työskenteli myös saksalainen asianajaja Rudolf Aschenauer, joka oli toiminut puolustajana eräässä toisessa Dachaussa pidetyssä oikeudenkäynnissä.


title: Dachaun sotarikosoikeudenkäynnit

text: Tuomitut SS-miehet esittivät valaehtoiset todistuksensa vuoden 1948 alussa, joissa he väittivät tulleensa kohdelluksi väkivaltaisesti ja epäoikeudenmukaisesti oikeudenkäynnin tutkimusvaiheen aikana. Syytekohdissa puhuttiin muun muassa valeoikeudenkäynneistä, uhkailuista ja kiduttamisista. Everett vei asian edelleen Haagin kansainväliseen tuomioistuimeen sekä Yhdysvaltain korkeimpaan oikeuteen, jossa ei tehty päätöstä uudelleenkäsittelystä neljän tuomarin äänestäessä puolesta ja neljän vastaan. Yhdeksäs tuomari Robert Jackson jääväsi itsensä, koska oli toiminut Nürnbergin oikeudenkäyntien pääsyyttäjänä. Haagissa kieltäydyttiin käsittelystä, koska kansainvälinen tuomioistuin käsittelee vain valtioiden välisiä kiistoja. Tyytymätön Everett valitti edelleen Yhdysvaltojen armeijalle.


title: Dachaun sotarikosoikeudenkäynnit

text: Epäily siitä, että yhdysvaltalainen oikeusistuin olisi toiminut epäeettisesti herätti myös amerikkalaiset. Armeijan ministeri Kenneth Royall perusti komission, jota johti tuomari Gordon A. Simpson. Se lykkäsi kuolemantuomioita, joista ensimmäiset oli aiottu panna täytäntöön muutaman päivän kuluessa. Kuusi viikkoa kestäneen tutkintansa jälkeen komissio julkaisi raporttinsa 14. syyskuuta 1948. Komission mukaan vankeja ei ollut kidutettu, mutta tutkinnan aikana oli tehty muita virheitä, kuten valeoikeudenkäyntien käyttö. Se suositteli viimeisten 14 kuolemantuomion muuttamista vankeusrangaistuksiksi.


title: Dachaun sotarikosoikeudenkäynnit

text: Edward L. Van Roden, joka oli yksi komission tuomareista, ei hyväksynyt sen ratkaisua sellaisenaan. Van Roden uskoi tuomittuja pahoinpidellyn tutkinnan aikana ja toi epäilyksensä ilmi useissa julkisissa tilaisuuksissa. Amerikkalainen rauhanliikkeen aktivisti James Finucane kirjoitti artikkelin Van Rodenin nimissä rauhanasiaa ajavaan ja ihmisoikeuksia puolustavaan lehteen "The Progressive". Artikkeli sai aikaan suurta kohua Yhdysvalloissa. Kenraali Lucius D. Clay muutti välittömästi kuusi kuolemantuomiota vankeusrangaistuksiksi, kieltäytyen vaikuttamasta loppujen tuomioihin muuten kuin lykkäämällä niitä. Joachim Peiper pysyi kuolemaantuomittuna. Tiedot artikkeliinsa Finucane oli saanut Rudolf Aschenauerilta ja välitti ne edelleen senaattori Joseph McCarthylle.


title: Dachaun sotarikosoikeudenkäynnit

text: Myös Yhdysvaltain senaatti huolestui aiheen saamasta julkisuudesta. Sen asevoimien komitea nimitti kolmimiehisen alakomitean johtajanaan Connecticutin senaattori Raymond E. Baldwin. Se perustettiin 29. maaliskuuta 1949, jolloin kylmä sota ja Berliinin saarto olivat jo käynnissä. Alakomitea tutki oikeudenkäyntiä useiden kuukausien ajan ja haastatteli yhteensä 108 todistajaa, mukaan lukien syytettyjä, muita vangittuina olleita saksalaisia, heidän asianajajiaan, kuulusteluryhmän jäseniä, sotaoikeuden jäseniä, sotaoikeutta valvoneita henkilöitä, dokumentteja tutkineen valvontaryhmän jäseniä, vankilan pappeja ja muita mukana olleita tahoja. Alakomitea kävi läpi sotaoikeuden ja uudelleenkäsittelylautakunnan asiakirjat ja tuomittujen lähettämät todistuskirjeet sekä tutustui tapahtumapaikkoihin.


title: Dachaun sotarikosoikeudenkäynnit

text: Joseph McCarthyn kolme ensimmäistä vuotta senaatissa olivat kuluneet ilman merkittäviä aikaansaannoksia, mutta kollegojen keskuudessa hänet tunnettiin jo kiivaana ja raivokkaana henkilönä. Aavistaessaan poliittisen uransa hiipuvan hän hankki Baldwinilta oikeuden osallistua alakomitean kuulusteluihin, joissa esiintyi tavalla, joka opittiin tuntemaan myöhemmin ”mccarthyismina”. Malmedyn verilöyly sopi hänen poliittisiin tavoitteisiinsa, sillä McCarthyn osavaltiossa Wisconsinissa asui paljon saksalaissukuisia äänestäjiä.


title: Dachaun sotarikosoikeudenkäynnit

text: McCarthy otti kuulusteluissa aggressiivisen roolin ja yritti hallita niitä. Hän esitti haastateltaville vääristelemiään väitteitä, kuten ”SS-miehet olivat pääosin 15–16-vuotiaita” ja ”kaikki tutkinnassa mukana olleet olivat juutalaisia” sekä haukkui haastateltavia valehtelijoiksi. Kun Baldwin ei suostunut McCarthyn ehdotukseen William Perlin asettamisesta valheenpaljastuskokeeseen, McCarthy lähti komiteasta väittäen Baldwinin yrittävän valkopestä Yhdysvaltojen armeijaa. Tämän jälkeen McCarthy yritti murentaa Baldwinin arvovaltaa senaatissa, mutta jäi toiseksi asevoimien komitean osoitettua tukeaan alakomitealle. Arvovaltatappion kärsinyt McCarthy hyväksyi alakomitean raportin myöhemmin kaikessa hiljaisuudessa.


title: Dachaun sotarikosoikeudenkäynnit

text: Senaatin alakomitean raportti totesi oikeudenkäynneissä menetellyn ajoittain kyseenalaisesti. McCarthyn aktiivisuudesta huolimatta alakomitea ei löytänyt kuitenkaan tukea väitteille, joiden mukaan vankeja olisi järjestelmällisesti pahoinpidelty, kidutettu tai pidetty nälässä tutkinnan aikana. Osan vankien esittämistä syytekohdista alakomitea totesi normaaliksi menettelyksi myös Yhdysvaltojen oikeuslaitoksessa. Näitä olivat muiden muassa ilmiantajien käyttö ja eristyksessä pitäminen tutkinnan aikana.


title: Maikki Letonmäki

text: Maria (Maikki) Alina Letonmäki (o.s. Kurkela) (2. marraskuuta 1882 Keuruu – 15. marraskuuta 1937 Petroskoi) oli SDP:n kansanedustaja. Hän oli toimittaja-kansanedustaja Lauri Letonmäen puoliso.


title: Maikki Letonmäki

text: Maikki Letonmäen vanhemmat olivat torppari Manu Kurkela ja Maria Matilda Mähönen. Hän meni naimisiin Lauri Letonmäen kanssa 1910 ja oli sos.dem puhujana Vaasan läänin itäisessä vaalipiirissä ja valittiin sieltä myös kansanedustajaksi 1917.


title: Maikki Letonmäki

text: Suomen sisällissodan loppuvaiheessa Maikki Letonmäki pakeni miehensä kanssa Venäjälle. Hän toimi Neuvosto-Venäjällä SKP:n keskuskomitean huoltoryhmässä vuoteen 1923 ja muutettuaan 1924 Petroskoihin työskenteli siellä muun muassa lastentarhanopettajana 1931 kunnes jäi myöhemmin eläkkeelle. Letonmäki vangittiin 2. elokuuta 1937 syytettynä vastavallankumouksellisesta kansalliskiihkoisesta toiminnasta ja tuomittiin ammuttavaksi. Hänet teloitettiin 15. marraskuuta 1937 Petroskoin lähellä. Letonmäen maine palautettiin Neuvostoliitossa 1956.


title: Schulman (suku)

text: Schulman on vanhaa aatelia ("uradel") edustava suku, joka on tullut Suomeen ja Ruotsiin 1600-luvulla. Sukunimi esiintyi ensimmäisen kerran Itä-Preussissa 1300-luvun puolivälissä ja Saarenmaalla (Ösel) 1400-luvun lopussa. Schulmanien tarkempi alkuperä ei ole tiedossa, todennäköisesti suku on peräisin Itä-Preussista ja saapunut Baltiaan saksalaisen ritarikunnan myötä. Mahdollisesti suku saapui Saarenmaalle 1200-luvun alussa kuningas Valdemar II Sejrin sotajoukkojen mukana.


title: Schulman (suku)

text: Schulmanien sukuvaakuna on musta kolmio kultaisella pohjalla. Ikonografiassa kultainen tausta viittaa Jumalan valtakuntaan ja kolmio Pyhään kolmiyhteiseen Jumalaan eli Isään, Poikaan ja Pyhään henkeen. Ottaen huomioon, että luostarilaitos toimi Europpassa keskiajan alussa ainoana kouluna ja papit opettajina, voidaan olettaa Schulman/Koulumies-nimen ja uskonnollista symboliikkaa sisältävän sukuvaakunan viittaavan tällaiseen taustaan.


title: Schulman (suku)

text:
Everstiluutnantti Otto Schulman introdusoitiin Ruotsin ritarihuoneeseen vuonna 1634 sukuna numero 176. Suku introdusoitiin Suomen ritarihuoneeseen sen järjestäytyessä vuonna 1818 numerolla 13. Osa suvun suomalaisista jäsenistä on suomentanut nimen muotoon Koulumies.Schulmanien nuorempi suku
Schulmanien suvun nuorempi sukuhaara käyttää nykyään nimeä Koulumies. Sukuhaara sai alkunsa Otto Christopherin pojan Gustaf Robertin nuoremmasta pojasta. Tämän sukuhaaran huomattavia jäseniä ovat:


title: Jalo Kohonen

text: Jalo Johan (Juhani) Kohonen (20. elokuuta 1884 Viipuri – toukokuussa 1935 Petroskoi, Neuvosto-Karjala) oli toimittaja ja Suomen kansanvaltuuskunnan raha-asiainvaltuutettu, joka pakeni Suomen sisällissodan jälkeen Venäjälle ja menehtyi Stalinin ajan puhdistuksissa 1930-luvulla.


title: Jalo Kohonen

text: Kohosen vanhemmat olivat ylijunailija Petter Kohonen ja Klara Maria Kakkinen. Hän pääsi ylioppilaaksi 1903 ja suoritti filosofian kandidaatin tutkinnon 1910. Kohonen työskenteli toimittajana Työ-lehdessä Viipurissa 1910–1915 ja Sanantuoja-lehdessä Kuopiossa 1915–1917. Hän toimi myös työväenopiston opettajana 1911–1915, Viipurin sos.dem. nuorisopiirisihteerinä (ks. SSN) 1911–1912 sekä osuuskaupallisena piirineuvojana Viipurissa ja Kuopiossa 1912–1916. Kohonen oli SDP:n kansanedustajana 1917 edustaen Kuopion läänin läntistä vaalipiiriä; hän oli myös tämän vaalipiirin sos.dem. piiritoimikunnan puheenjohtajana.


title: Jalo Kohonen

text: Vuonna 1917 Kohosesta tuli työväen vallankumousoikeuden keskusneuvoston tiedotusosaston hoitaja ja Suomen sisällissodan aikana hän oli kansanvaltuuskunnan raha-asiainvaltuutettuna ja Suomen Pankin komissaarina. Sodan loppuvaiheessa Kohonen pakeni Venäjälle ja oleskeli sitten 1918–1920 Ruotsissa SKP:n keskuskomitean edustajana valvoen ns. Suomen punaisen kaartin Ruotsin pataljoonan muodostamista 1919. Palattuaan Venäjälle Kohosesta tuli Kustannusosuuskunta Kirjan hallituksen jäsen 1923 ja Inkerin suomalaisen sivistystoimiston johtaja 1925.


title: Jalo Kohonen

text: 1930-luvulla Kohonen oli Leningradin opettajaopiston suomen kielen opettajana 1930–1935 ja kuului Punainen Karjala -lehden toimituskuntaan 1931. Viimeksi hän oli Petroskoin radioaseman ulkomaanosaston kielenkääntäjänä vuodesta 1933 alkaen, josta tehtävästä hänet erotettiin 1935. Kohonen pidätettiin 1935 ja hän kuoli toukokuussa 1935.


title: Jalo Kohonen

text: Kohonen oli naimisissa vuodesta 1911 kansanedustaja Johanna (Hanna) Rönkön kanssa. Heillä oli kaksi tytärtä, jotka elivät 1950-luvulla Moskovan lähellä.


title: Deskriptivismi

text: (Metodologinen) deskriptivismi on tieteenfilosofinen näkemys, jonka mukaan tieteellisen teorian tehtävänä on ensisijaisesti havaittujen ilmiöiden mahdollisimman yksinkertainen kuvaaminen, ei niiden selittäminen. Deskriptivismin mukaan tiede ei siis vastaa kysymykseen ”miksi?” vaan kysymykseen ”miten?”.


title: Deskriptivismi

text: Deskriptivismin käännettävyysteesin mukaan teoreettiset väitteet on pystyttävä kääntämään havaintoja koskeviksi väitteiksi.


title: Histria

text: Histria oli antiikinaikainen kaupunki, joka sijaitsi Mustanmeren rannalla Tonavan suulla nykyisen Romanian valtion alueella. Kaupunki tunnetaan myös kreikkalaisella nimellä Istros. Kaupungin perustivat kreikkalaiset 600-luvulla eaa. Merenranta tarjosi hyvän paikan satamalle, ja kalastus oli tärkein elinkeino. Ajanlaskumme alussa kaupungista tuli roomalainen, jollaisena se oli ensimmäisellä ja toisella vuosisadalla jaa. Tonavan muta täytti vähitellen lahden, jonka rannalla kaupunki sijaitsi, mutta kaupankäynti jatkui kuudennelle vuosisadalle saakka. Kansainvaellusten aikana kaupunki tuhoutui ja jäi unohduksiin, kunnes sen rauniot löydettiin vuonna 1868. Arkeologiset kaivaukset alkoivat alueella vuonna 1914. Kaivaukset jatkuvat edelleen, ja kaupunkiin on perustettu museo.


title: Histria

text: Suomessa Histria tuli tunnetuksi vuonna 1966 Muksujen laulun "Histria" ansiosta.


title: Hanna Kohonen

text: Johanna (Hanna) Kohonen (os. Rönkkö, 11. lokakuuta 1885 Iisalmi – 22. helmikuuta 1944 Karaganda, Kazakstan, Neuvostoliitto) oli toimitsija ja sosialidemokraattien kansanedustaja. Hän pakeni Suomen sisällissodan jälkeen Venäjälle miehensä Jalo Kohosen kanssa, hänet vangittiin 1930-luvulla ja hän menehtyi vankileirillä Kazakstanissa.


title: Hanna Kohonen

text: Kohosen vanhemmat olivat mökkiläinen Tuomas Rönkkö ja Reetrikka Korhonen. Hän kävi kansakoulun ja meni 1911 naimisiin toimittaja Jalo Kohosen kanssa. Suomen sisällissodan aikana Hanna Kohonen oli Suomen kansanvaltuuskunnan elintarvikeasiain osaston toimitsijana. Sodan loppuvaiheessa hän pakeni miehensä kanssa Venäjälle. Kohonen oli Vapaus-lehden toimittajana Pietarissa 1922 ja opetti Lännen vähemmistökansallisuuksien yliopistossa vuosina 1923–1927 kommunistipuolueen historiaa. Vuonna 1932 Kohoset siirtyivät Petroskoihin, jossa Jalo Kohonen toimi tutkijana tieteellisessä tutkimuslaitoksessa ja Hanna Kohonen oli Kustannusosuusliike Kirjan kirjaltajain liiton ammattiliittokomitean puheenjohtajana ja vuodesta 1935 Petroskoin keskuskirjaston kirjastonhoitajana.


title: Hanna Kohonen

text: Hanna Kohonen vangittiin 23. joulukuuta 1937 syytettynä vastavallankumouksellisesta kansalliskiihkoisesta toiminnasta. Hänet tuomittiin kymmeneksi vuodeksi vankeuteen ja hänet passitettiin suorittamaan rangaistusta Kazakstaniin Karagandan työleirille. Hanna Kohonen kuoli Karagandassa 22. helmikuuta 1944. Hänen maineensa puhdistettiin 1955.


title: Hanna Kohonen

text: Hanna ja Jalo Kohosella oli kaksi tytärtä jotka elivät 1950-luvulla Moskovan lähellä.


title: Godokoro

text: Godokoro oli shōgunin gon opettaja ja gota käsittelevän valtion viraston johtaja Edo-kauden Japanissa. Godokoron virka ja virasto olivat toiminnassa vuodesta 1603 aina Meiji-restauraatioon asti. Godokoro oli korkein mahdollinen asema, jonka gon pelaaja voi saavuttaa. Go viraston ja Godokoron viran perusti Tokugawa Ieyasu. Ensimmäinen Godokoro oli Honinbo Sansa. Godokoroksi pyrkivällä miehellä piti olla hallussaan maan parhaan pelaajan titteli; Meijin.


title: Godokoro

text: Godokoro myönsi gon pelaajien "ylennykset" pelaajien luokittelujärjestelmässä, sovitteli neljän gon koulukunnan välisiä kiistoja ja toimi shōgunin henkilökohtaisena gon opettajana. Tämän lisäksi hänellä oli myös monia muita tehtäviä. Godokoron virka oli elinikäinen, sillä virkaa tekevä Godokoro ei saanut osallistua peleihin, joissa hän olisi voinut hävitä Godokoron tai Meijin tittelinsä.


title: Konsta Lindqvist

text: Konstantin (Konsta) Evert Lindqvist (aikaisemmin Kraft) (26. joulukuuta 1877 Kymi – Pietari) oli veturinkuljettaja ja sosialidemokraattien kansanedustaja. Suomen kansanvaltuuskunnan liikenneasiain valtuutettuna toiminut Lindqvist pakeni Suomen sisällissodan jälkeen Venäjälle, missä hän kuoli pari vuotta myöhemmin.


title: Konsta Lindqvist

text: Lindqvist työskenteli valtion rautateiden palveluksessa veturimiehenä ja veturinkuljettajana, viimeksi Kajaanissa 1908–1909 ja Kuopiossa 1910–1918. Hän oli SDP:n kansanedustajana 1917 edustaen Kuopion läänin läntistä vaalipiiriä. Lindqvist tuli edustajaksi varasijalta 3. heinäkuuta 1917 edustaja Otto Piisisen tilalle. Lindqvist oli myös Kajaanin sos.dem. piirin piirisihteeri ja toimi Suomen veturimiesten liiton puheenjohtajana 1917–1918.